به‌رواری دابه‌زاندن: 26/02/2011 : 03:04:55\nئه‌وه‌ی ئێستا له خۆرهه‌لاَتی ناوه‌رِاستدا و به‌شێوه‌یه‌كی زۆر تایبه‌تی ناوچه‌كه‌مانی گرتۆته‌وه و ئێستا رِووی له‌ولاَتی ئێمه‌یش كردووه و به‌تایبه‌تی تریش له شاری سلێمانی سه‌ری هه‌ڵداوه، به‌شێكه له‌واقیعێك كه چاوه‌رِوان نه‌كراو نه‌بوو به‌لای منه‌وه، چونكه حه‌زی گۆرِانكاری و داوای چاكسازی به‌شێكه له سرووشتی مرۆڤ و منیش له مه‌ریخ ناژیم، ئه‌گه‌ر به‌شێكی زۆری ئه‌م خه‌مانه، راسته‌و خۆیش گرێبانی من نه‌گرێته‌وه، به‌شی خۆمم ده‌كه‌وێت، نه‌خاسمه منیش خه‌ڵكی ئه‌وشاری هه‌ڵمه‌ت و قوربانییه برینداره‌م، كه كه‌مته‌رخه‌می كه‌ڵه‌كه به‌ستوو، له هه‌قیدا ناشاردرێته‌وه و تابینه قاقه ی هاتووه!\nسه‌ربه‌هه‌ر كه‌لێن و كووچه و كۆلاَن و گوند و شارۆچكه‌یه‌كیدا ده‌كه‌یت، رِووبه‌رِووی ده‌یان پرسیاری بێ وه‌لاَم ده‌بیته‌وه!\nله‌گه‌رمیان و سه‌نگاوێوه، تا به پێنجوێن، له هه‌ورامان و شاره‌زوورییه‌وه، تا به پشده‌ر و بیتوێن، پرِیانه له گه‌نجی بێ كار، كێژی بریندار، بێوه‌ژنی بێ ژیانی ده‌رده‌دار!\nبه‌كه‌می رێبكه‌وێت حه‌مباڵێك ببینی - رێزم بۆ حه‌مباڵ هه‌یه و ده‌ستیان ماچ ده‌كه‌م - كه هه‌ڵگری برِوانامه‌یه‌ك نه‌بێ، به‌ده‌گمه‌ن رێبكه‌وێت، له شوێنێك شاگردێكی بێ سه‌واد ببینی.\nپیری شاره‌كه‌م زه‌وقی پێكه‌نینی نه ما‌وه، خانمی شاره‌كه‌م ئاره‌زووی ئارایشی لێبرِاوه، دوكانداری شاره‌كه‌م كه‌ڵه‌مه‌ی دوكانی واگرێداوه كه نایكاته‌وه، ئیتر به‌هه‌ر لایه‌كدا ده‌چیت له‌ودیو زۆرێك له ناوه زله زه‌نگینه‌كانی شاره‌كه، زلێك خۆی حه‌شارداوه، نووسه‌ر و رۆژنامه‌نووسان قه‌ڵه‌م به‌گه‌رِده‌خه‌ن و ناخوێندرێنه‌وه، ئای له‌و هه‌موو برینانه‌ی كه قه‌تماغه‌یان به‌ستبوو وا هاتنه‌وه سوێ!\nكه ئه‌م هه‌موو كاره‌ساتانه، زه‌مینه خۆشكه‌رن بۆ نه‌یارانیش، كه ده‌ستی بۆگه‌نیان له‌ولاَتمان وه‌ر بده‌ن و ئاژاوه‌گێرِی بنێنه‌وه!\nئه‌ی خه‌ڵكی شاره‌كه‌م: ئه‌ی شاره‌كه‌ی شێخی نه‌مر، منیش وه‌ك ئێوه و له‌گه‌ڵ ئازاره‌كانتاندا ده‌ژیم، منیش به زار و قه‌ڵه‌مه‌كه‌م، له خزمه‌تتان دام، به‌لاَم هیوادارم وه‌ك ئیمامی شیعبی كه حه‌جاج پرسیاری شه‌رِی نێوان(عه‌لی و موعاوییه)ی لێكرد(ر)، له‌وه‌لاَمدا گوتی:\nقوربان، ئه‌وه شه‌رِێك بوو خوای گه‌وره كه‌ره‌می له‌گه‌ڵ كردم، شمشێرمی تێدا به‌كارنه‌هات، زمانیشم بپارێزێت له باسكردنی، منیش داوامه له خوای گه‌وره، وه‌ك به‌شێك نه‌بووم له به‌ره‌و ئه‌وئاسته ناخۆش و پرِ له‌كه‌م و كوورِی بردنه‌ی شاره‌كه‌م، له رِێگه‌ی نووسین و به‌رنامه و كارمه‌وه، پارێزراوبم له‌وه‌ی كه ببمه یارمه‌تیده‌ری هیچ ته‌نگژه‌یه‌ك.\nله دووی هه‌واڵی درۆ نه‌چوون\nبابه‌تی ئه‌مرِۆم ته‌رخان ده‌كه‌م بۆ كورته باسێكی چه‌مكی میهره‌بانی و ئاورِێك له عه‌داله‌تی عومه‌ر(ر)، كه وه‌ك زۆر جار گوتوومه: عومه‌ر ئه‌وپیاوه‌یه، كه له ساته هه‌ستیاره كاندا یای ده‌كه‌م!\nخوای گه‌وره له ئایه‌تی36ی سوره‌تی ئه‌لئیسرادا، رِوو له پێغه‌مبه‌رده‌كا، تا به ئێمه‌ی رابگه‌یێنێت، له خۆمانه‌وه شوێن هه‌واڵێك نه‌كه‌وین كه راست نه‌بێ و هیچ زانستێكمان به‌سه‌ریدا نه‌شكێ و ده‌فه‌رموێت:\n(نه‌كه‌ی شوێن هه‌واڵێك بكه‌ویت و له‌دووی بابه‌تێك بچیت كه بۆخۆت زانستت به‌سه‌ریدا نه‌شكێ و لێی ئاگادار نه‌بیت، چونكه توانای بیستن و توانای بینین و دڵی مرۆڤ له‌سه‌ر ئه‌وكاره به‌رپرسیاره كه ئه‌نجامی ده‌دات).\nگومان له‌وه‌دا نییه كه ئه‌م په‌روه‌رده قورئانییه بۆ به‌رگرتنه له‌زۆر شتی ناخۆش و رێنماییكردنێكی جوانی خواییه بۆ ئێمه كه بزانین لێپێچانه‌وه‌ی خوایی ئه‌گه‌ر له‌سه‌ر شتێك هه‌بێت دوو لایه‌نه‌یه، لایه‌نی دوارۆژ و لایه‌نی دادگای دنیاییش ده‌گرێته‌وه، ئێمه‌ی موسڵمانیش به‌وه‌ناسراوین كه زانستێكمان له‌ناودایه پێی ده‌گوترێت: زانستی(سه‌نه‌د)كه دارِێژه‌ری وه‌ك زانستێك، مه‌لایه‌كی كورده به‌ناوی (ئیبن و سه‌لاحی شاره‌زووری) له كتێبه به‌ناوبانگه‌كه‌یدا(مقدمة إبن الصلاح في علوم الحدیث)كه ئه‌ویش به پشت به‌ستنه به كردار و ره‌فتاری پێغه‌مبه‌ر(د.خ) و یارانی(ر)، به‌تایبه‌تی له كاتی كۆكردنه‌وه و نووسینه‌وه‌ی قورئان له‌سه‌رده‌می ئه‌بوبكر و عوسماندا(ر) ره‌چاوكرا.\nله‌لایه‌كی دیكه‌یشه‌وه، به‌گه‌رِِانه‌وه بۆ جێ به‌جێكردنی حوكمه شه‌رعییه‌كان، ده‌زانین له فیقهی ئیسلامیدا چه‌سپاندنی حوكم له دووی بوونی گه‌واه و دان پێدانان و سوێند دانه و ته‌نانه‌ت بۆ ئه‌وه‌ی زینایه‌ك بچه‌سپێت، پێویسته چوار شایه‌ت له‌به‌رده‌می دادوه‌ردا به‌بێ لاسایی كردنه‌وه‌ی یه‌كدی بیچه‌سپێنن.\nجێی خۆیه‌تی لێره‌دا بیهێنمه‌وه بیری هه‌ربرِوادارێك كه تاچه‌ند ده‌بێ ئاگای له زمان و پێنووسه‌كه‌ی بێت و له خۆرِا تاوان نه‌داته پاڵ كه‌س، چونكه مه‌رج نییه هه‌رشتێك كه گوترا راست بێت.\nله گوناهكردن خراپتر، تاوانباركردنی خه‌ڵكی بێ تاوانه\nخوای گه‌وره له ئایه‌ته‌كانی 110و111و112ی سوره‌تی ئه‌لنیسادا سێ قۆناغی تاوان كردن مان بۆباس ده‌كات و كۆمه‌ڵێك پێوه‌ری خوایی ده‌خاته‌وه بیرمان و هۆشدارییه‌كی قورئانی و میهره‌بانی بێسنووری خۆیمان نیشان ده‌دا و ده‌فه‌رموێت:\n(هه‌ركه‌سێك كارێكی خراپ ئه‌نجام بدات، یاخود سته‌مێك له خۆی بكات، پاشان ته‌وبه بكات بۆلای خوا، ده‌بینێ خوای گه‌وره هه‌م لێخوشبوو و لێ بورده‌یه و هه‌م میهره‌بانه. هه‌ركه‌سێكیش گوناهێك بكات، ده‌بێ بزانێ ئه‌وه خۆی گوناهباركردووه، به‌لاَم با ئاگاداربێت كه خوا خاوه‌نی زانستیی بێ سنوور و حه‌كیمه و كاره‌كانی پرِن له‌حیكمه‌ت . ئه‌گه‌ر كه‌سێك تاوان، یان گوناهێك بكات و خۆی لێ به‌دوور بگرێ و بیداته پاڵ كه‌سێكی بێ تاوان، ئه‌وه بارێكی قورس و كۆڵێكی گرانی بوختانی هه‌ڵگرتووه و تاوانێكی دیاری كردووه).\nكه ئه‌مه هاندانێكی خوایه بۆته‌وبه‌كردن و رێگه‌نیشاندان بۆ ئه‌وكه‌سه‌ی تووشی هه‌ڵه‌دێت كه بزانێت، به ئه‌نجامدانی هه‌ڵه و تاوان ئیتر ئاگری دۆزه‌خی بۆ نێڵه نادرێت، به‌ڵكو له‌به‌رده‌میدا ده‌روازه‌ی پرِ له لێبورده‌یی خوایی والاَده‌كرێت، هه‌موو لایه‌ك ئه‌وه تێده‌گات كه دوای هه‌ڵه لێپێچانه‌وه‌دێت، به‌لاَم كه تاوانبار به‌خۆدا هاته‌وه و داوای لێبوردنی كرد و ته‌وبه‌ی كرد، وێرِای ئه‌وه‌ی كه لێپێچانه‌وه‌كه‌ی له‌گه‌ڵ ناكرێت و قه‌ڵه‌می لێبورده‌یی خوایی بۆ به‌گه‌رِده‌كه‌وێت، میهره‌بانی بێ سنووری خواییشی له‌به‌رده‌مدا ده‌بێ و ئه‌وه‌ی كه ئه‌م چاوه‌رِوانی ناكات خوای گه‌وره وای له‌گه‌ڵ ده‌كات، كه ئه‌م قۆناغه دێنرێته به‌رده‌م هه‌رتاكێك، دنیایه‌ك هیوای بۆ دروست ده‌بێت و تێده‌گات كه میهره‌بانی خوا سنوور دارناكرێت و ئایینی ئیسلام سه‌رتاسه‌ری به‌خشش و میهره‌بانی خواییه بۆ هه‌موو بوونه‌وه‌ر و مه‌ردمگه‌ل به‌تایبه‌تی، ئیتر هه‌ر كه‌س و هه‌ر چین و توێژ و لایه‌نه، به پێودانگی خۆیان، وێرِای ئه‌م ئایه‌ته، ئه‌وه‌تا ئه‌وراستیه‌مان له‌چه‌ند ئایه‌تێكی دیكه‌ی قورئاندا به ده‌ست ده‌كه‌وێت.\nچه‌ند ده‌قێك له‌باره‌ی میهره‌بانییه‌وه\n1: خوای گه‌وره له میانه‌ی باسكردنیدا بۆ موسا پێغه‌مبه‌ر(د.خ) و پارِانه‌وه‌كانی بۆ خوای گه‌وره، باس له‌وه ده‌كات كه ده‌یگوت: ئه‌ی په‌روه‌ردگارم له گوناهه‌كانمان خۆش ببه و میهره‌بانبه به‌رامبه‌رمان، كه تۆ له هه‌موو میهره‌بانێك میهره‌بانتری، له‌م دنیایه‌دا خێر و چاكه‌مان بۆ بنووسه و له رۆژی دواییشدا. ئێمه بۆلای تۆ رێنمایی كراوین. خوای گه‌وره‌یش له‌وه‌لاَمیاندا، وه‌ك له ئایه‌تی 156ی سوره‌تی (ئه‌لئه‌عراف)دا هاتووه، فه‌رمووی:\n(سزای خۆم به كه‌سانێك ده‌چێژم، كه بۆخۆم خوازیار و ویستیاری بم، میهره‌بانی من به‌شی هه‌موو شتێك ده‌كات و هه‌مووشت ده‌گرێته‌وه، له دوارۆژیشدا، بۆ ئه‌وكه‌سانه‌ی ده‌نووسم، كه له خوا ده‌ترسن و زه‌كاتی ماڵه‌كانیان ده‌ده‌ن، ئه‌وانه‌یش، كه برِوایان به ئایه‌ته‌كانی ئێمه هه‌یه).\n2: له ئایه‌تی54ی سوره‌تی (ئه‌لئه‌نعام)یشدا، روو به پێغه‌مبه‌ر(د.خ)ده‌فه‌رموێت:\n(ئه‌گه‌ر ئه‌وانه‌ی برِوایان هێناوه، هاتنه لات، پێیان بڵێ: سلاَوی خواتان له‌سه‌ر بێت، خوای گه‌وره له‌سه‌ر خۆیی به پێویست گێرِاوه، كه میهره‌بان بێت، جا هه‌ركه‌س به هۆی نه‌زانینه‌وه، هه‌ڵه‌یه‌ك، خراپه‌یه‌ك بكا و پاشان تۆبه‌ی لێبكات و كرده‌وه‌كانی باش ببن، ئه‌وه با ئاگاداربێت، كه خوای گه‌وره لێخۆشبوو و میهره‌بانه).\n3: ئیمامی بوخاری و ئیمامی موسلیم(ر)، له ئه‌بو هوره‌یره‌وه(ر)، بۆمانی ده‌گێرِنه‌وه، كه پێغه‌مبه‌ر(د.خ) فه‌رموویه‌تی:\n(ئه‌وكاته‌ی كه خوای گه‌وره، بوونه‌وه‌ری دروست كرد، له لای خۆی له‌سه‌رعه‌رشه‌كه‌ی خۆیی نووسی، میهره‌بانی من، پێش توورِه‌ییم كه‌وتووه).\nلێره‌دا، جێگه‌ی خۆیه‌تی به وردی له‌م تابلۆیه تێبگه‌ین، كه پێغه‌مبه‌ر(د.خ)باسی لێده‌كات، ببینن: نووسه‌ری تابلۆكه، خوا خۆیه‌تی، خاوه‌نی بیره‌كه، خوا خۆیه‌تی، جێبه‌جێكاره‌كه‌ی، هه‌رخۆیه‌تی، شوێنه‌كه، لای یه‌خته‌كه‌ی خوایه، ناوه‌رۆكه‌كه‌ی، باسكردنه له‌وه‌ی، كه میهره‌بانی خوا، له پێش توورِه‌ییه‌وه‌یه‌تی!ئاخر ئه‌مه مانای گه‌وره‌ی خۆی هه‌یه و پێویسته ئێمه زۆر به‌وردی و به باشی له‌وپه‌یامه‌ی خوا و پێغه‌مبه‌ر(د.خ)، تێبگه‌ین.\nزۆر جاری واده‌بێت، ئیشمان ده‌كه‌وێته به‌رده‌ستی كارمه‌ندێكی ده‌وڵه‌ت و له ژووره‌كه‌یدا چه‌ندین تابلۆی ره‌نگاو ره‌نگ و نیگاری جوان جوان ده‌بینین، ته‌عبیر له‌وه‌ده‌ده‌نه‌وه گوایه به‌رِێزیان، زۆر میهره‌بان و زۆر به به‌زه‌یی و پاك داوێن و پاك ده‌ست و دوور له گه‌نده‌ڵییه، ئیتر له‌وه‌یش گه‌رِێ، كه له سه‌ر مێزه‌كه‌ی قورئانێك و به‌عه‌لاگه‌ی جل هه‌ڵواسینه‌كه‌یه‌وه، به‌رماڵێك و كلاَوێكی سپی، خۆیان هه‌ڵخستووه! كه هه‌مووئه‌مانه، پاش كه‌مێك دواندن و ئاخاوتن له‌گه‌ڵیدا، وه‌دیار ده‌كه‌وێت، هه‌رقسه‌ی رووت و رواڵه‌ته و به‌س.\nچه‌ند نموونه‌یه‌ك له میهره‌بانی خوا\n1: ناردنی پێغه‌مبه‌ران(د.خ).\n2: كتێب و نامه ئاسمانییه‌كان.\n4: ده‌روون پاكی نێو ناخ و بۆیه‌ك باشبوونی دووهاوسه‌ر بۆیه‌كدی. وه‌ك چۆن له‌هه‌مان كاتیشدا، میهره‌بانی یه‌كێكه له سیفه‌ته‌كانی برِوادار، خوای گه‌وره، له ئایه‌تی 29ی سوره‌تی(ئه‌لفه‌تح)دا، ده‌فه‌رموێت:\n(موحه‌ممه‌د پێغه‌مبه‌ری خوایه، ئه‌وانه‌ی له‌گه‌ڵیدان و هه‌واداری ئه‌ون، توند و ئازا و خۆ رِاگر و به‌هێزن له به‌رامبه‌ر بێ برِوایاندا، هاوكات به به‌زه‌یی و میهره‌بانن له به‌رامبه‌ر یه‌كدی و له نێو خۆیاندا).\nكه ئه‌مه پێداگوتنی بێ سنووری خواییه بۆیان و باس كردنه له‌وه‌ی، كه تاچه‌ند له‌گه‌ڵ یه‌كدی میهره‌بانن، كه ئه‌مه‌یش وێرِای ئه‌وه‌ی پێداگوتنیانه، رێنماییه‌كی گه‌وره‌یشه، كه ده‌بێت هاوبیره‌كان، برِواداره‌كان، ئاوابن له‌گه‌ڵ یه‌كتر، گه‌رچی ئێمه جارو بار لێره و له‌وێ گوێمان له رِای سه‌یر ده‌بێت كه بۆچ ده‌بێ برِواداران بۆ خۆیان به به‌زه‌یی بن و بۆ خه‌ڵكی توند؟!\nبه بێ ئه‌وه‌ی له‌وه تێبگه‌ن كه له‌ودیو ئه‌م ده‌قه‌وه دروستكرنی كه‌سایه‌تییانی تێدا هه‌یه و مانای ئه‌وه نییه له‌گه‌ڵ به‌رامبه‌ر، سته‌م كردنیان هه‌بێت، هێنده‌ی مانای دارِشتنی كه‌سایه‌تییانه له رِووی په‌روه‌رده‌یی داكۆكی له خۆكردن و پاراستنی ماف و سنووری خۆیان، باس كردن نییه له‌به‌رامبه‌ر.\nله ئایه‌تی 17س سوره‌تی(ئه‌لبه‌له‌د)یشدا، ده‌فه‌رموێت:\n(برِواداران دوای قۆناغه‌كانی ژیان، ده‌بینی له رِووی په‌روه‌رده‌ییه‌وه، وایان لێدێت كه ده‌گه‌رِێن له‌وانه‌ی برِوای ته‌واویان هێناوه و ئامۆژیاری یه‌كدی ده‌كه‌ن بۆ نیشاندانی رێگه‌ی چاكه و ئامۆژگاری یه‌كدی ده‌كه‌ن بۆ میهره‌بانی كردن و میهره‌بان بوون له‌گه‌ڵ یه‌كدی و گشتی).\nهاندان بۆ وابه‌سته‌گی بوون به خو و ره‌وشتی میهره‌بانی\n1: وه‌ك ئیمامی تورمزی(ر)بۆمانی ده‌گێرِێته‌وه له عه‌بدولاَی كورِی عه‌مره‌وه(ر)، كه پێغه‌مبه‌ر(د.خ)، فه‌رموویه‌تی:\n(ئه‌و كه‌س و لایه‌نانه‌ی، كه میهره‌بانن له به‌رامبه‌ر خه‌ڵكیدا، خوای گه‌وره‌یش به میهره‌بان ده‌بێت له‌گه‌ڵیان، پاشان به شێوازی فه‌رمان ده‌فه‌رموێت: به‌زه‌ییتان به خه‌ڵكی سه‌رزه‌ویدا بێته‌وه و میهره‌بانبن له‌ته‌كیاندا، كه ئه‌وهاتان كرد، خوای گه‌وره له ئاسمانه‌وه به‌وه پاداشتتان ده‌داته‌وه).\n2: ئیمامی ئه‌حمه‌دیش(ر)، بۆمانی ده‌گێرِێته‌وه، له عه‌بدولاَی كورِی عه‌مره‌وه(ر)، كه پێغه‌مبه‌ر(د.خ)، فه‌رموویه‌تی:\n(به‌زه‌ییتان به خه‌ڵكیدا بێته‌وه، خوایش به‌زه‌یی به ئێوه‌دا، دێته‌وه، میهربان بن له‌گه‌ڵ به‌رامبه‌ره‌كانتان، خوایش میهره‌بان ده‌بێت له‌به‌رامبه‌رتاندا).\n3: ئیمامی تورمزی(ر)، بۆمانی ده‌گێرِێته‌وه له ئه‌بوهوره‌یره‌وه(ر)، كه پێغه‌مبه‌ر(د.خ)، فه‌رموویه‌تی:\n(به‌زه‌یی دانارِنرێنێت له‌كه‌سێكی دڵ رِه‌قی بێ به‌زه‌یی نه‌بێت).\nره‌نگدانه‌وه‌ی میهره‌بانی به خوو و ره‌وشتی پێغه‌مبه‌ره‌وه(د.خ)\n1: خوای گه‌وره له‌م باره‌یه‌وه له ئایه‌تی 107ی سوره‌تی(ئه‌لئه‌نبیا)دا، ده‌فه‌رموێت:\n(ئێمه تۆمان نه ناردووه به میهره‌بانی نه‌بێت بۆ هه‌موو بوونه‌وه‌ر).\n2: له درێژه‌ی باسی دارِشتنی كه‌سایه‌تی پێغه‌مبه‌ردا(د.خ)، رووی گوتاری تێده‌كات و له ئایه‌تی 159ی سوره‌تی(ئالی عیمران)دا، پێی ده‌فه‌رموێت:\n(ده‌زانی به چ هۆكار و به چ میهره‌بانییه‌كی خوای گه‌وره‌وه، تۆ نه‌رم بوویت بۆیان؟ ئاخر ئه‌گه‌رتۆ پیاوێكی ره‌ق و رق ئه‌ستوور و توورِه بوویتایه، له ده‌ورت كۆنه‌ده‌بوونه‌وه).\n3: كه باسی دوورِووه سه‌رسه‌خته‌كانمان بۆده‌كات، كه تا چ ئه‌ندازه‌یه‌ك سنووریان ده‌به‌زاند و سه‌ركه‌شییان ده‌كرد، له به‌رامبه‌رپێغه‌مبه‌ردا(د.خ)، له ئایه‌تی 61ی سوره‌تی (به‌رائه)دا، ده‌فه‌رموێت:\n(نه‌یاره‌كانی تۆ، هی وایان هه‌یه، كه ده‌یان گوت: موحه‌ممه‌د هه‌رگوێچكه‌یه!، به مانا ئیشی هه‌ر گوێ هه‌ڵخستنه بۆ قسه‌ی ئه‌م و ئه‌و و فره بێژی كردنه، ده پێیان بڵێ: گوێیه‌كی باش، بۆ ئێوه باشتره، كه برِوای به خوا هه‌یه و برِوای به‌وه‌هه‌یه كه ئیماندارێتی، سوود به‌خشه بۆ موسڵمانان و میهره‌بانییه بۆ ئه‌وانه‌ی، كه له نێو ئێوه‌دا برِوایان هێناوه).\n4: له هه‌مان سوره‌تی(ته‌وبه)دا و له ئایه‌تی 128ی دا، ده‌فه‌رموێت:\n(به‌راستی پێغه‌مبه‌رێكتان بۆ نێو هاتووه، كه له‌خۆتانه و - وه‌ك خۆتان هاورِه‌گه‌ز و تیره و هاوزمانتانه - هێنده‌ی ئێوه سه‌ركه‌شی بكه‌ن له ئاستی و مل نه‌ده‌ن به شوێنكه‌وتنی، زۆری به‌لاوه زه‌حمه‌ته، زۆر مكورِ و داكۆكی كاره له‌سه‌ر به‌رژه‌وه‌ندی ئێوه، به‌رامبه‌ر به موسڵمانان، به به‌زه‌یی و میهره‌بانه).\nئیتر وێرِای ئه‌م هه‌مووئایه‌تانه و ده‌یانی دیكه، بۆ خۆیشی له دووتوێی ده‌قی فه‌رمووده‌كان و ئاكاره‌كانیدا، ئه‌وه‌ی ئاماژه بۆكردووه و ئیمامی موسلیم(ر)، له ئه‌بوموسای ئه‌شعه‌رییه‌وه(ر)، بۆمانی ده‌گێرِێته‌وه، كه پێغه‌مبه‌ر(د.خ)، فه‌رموویه‌تی:\n(من موحه‌ممه‌د و ئه‌حمه‌دم، به مانا ئه‌وكه‌سه‌م كه سوپاس گوزاری خوای خۆمم و شایانی زۆر سوپاس كردنم و له هه‌موان زێده‌تر ده‌زانم چۆن سوپاسی خوای خۆم ده‌كه‌م، من ئه‌و كه‌سه‌م، كه له دووی پێغه‌مبه‌رانی دیكه هاتووم و خه‌ڵكیش برِوام پێ دێنن و له دووم دێن، من پێغه‌مبه‌ری لێ خۆشبوونم، من پێغه‌مبه‌ری میهره‌بانیم).\nلایه‌ك له نیشانه‌كانی میهره‌بانی پێغه‌مبه‌ر(د.خ)\n1: به‌زه‌یی هاتنه‌وه و میهره‌بانی به‌رامبه‌رموسڵمانان.\n2: میهره‌بانی پێغه‌مبه‌ر(د.خ)، له به‌رامبه‌ر ئوممه‌ته‌كه‌ی له رۆژی دواییدا.\n3: میهره‌بانی پێغه‌مبه‌ر(د.خ)، له به‌رامبه‌ر خێزان و منداڵه‌كانی.\n4: میهره‌بانی پێغه‌مبه‌ر(د.خ)به‌رامبه‌ر به‌كه‌م ئه‌ندام و لاواز و كه‌م ده‌رامه‌ته‌كانی ئوممه‌ته‌كه‌ی.\n5: به‌زه‌یی هاتنه‌وه و میهره‌بانی پێغه‌مبه‌ر(د.خ)له‌به‌رامبه‌ر ئاژه‌ڵدا.\n6:به‌زه‌یی هاتنه‌وه‌ی پێغه‌مبه‌ر و میهره‌بانی ئه‌و به‌رامبه‌ر بێ برِوایان و دوورِووه‌كان.\nئاورِێك له ژیانی عومه‌ری كورِی خه‌تاب(ر)\nگه‌رچی ئه‌مه‌جاری یه‌كه‌مم نییه باسی عومه‌ری كورِی خه‌تاب بكه‌م(ر)، پشتیوان به‌خوا، هه‌تامن بم، هه‌تا سه‌ربێ، هه‌ر به‌وكه‌سایه‌تییه‌كه‌م وێنه‌ی ده‌زانم، كه سینبولی دادپه‌روه‌رییه و نه یار و یار، له كۆن و تازه‌دا، دان به‌وراستییه‌دا ده‌نێن و منیش هه‌ر كه زۆرم بۆهات و (ناداد په‌روه‌ری كۆمه‌لاَیه‌تی)م به برِوادارانه‌وه‌بینی و ده‌ستی له بینم نا و ناحاڵێتی و كاڵفامیم به‌دی كرد، ئاورِدانه‌وه ده‌كه‌م له ژیانه پرِ له‌سه‌روه‌ریه‌كه‌ی(ر)، كه بێگومان، ئه‌مه مانای ئه‌وه‌یش نییه له لای من، كه وه‌ك پارێزراو له هه‌ڵه(مه‌عسوم)، لێی برِوانم و سه‌یری بكه‌م.\nسه‌رچاوه مێژووییه‌دروسته‌كان، پێمان ده‌ڵێن: هه‌ر كه عومه‌ر(ر)، بوو به خه‌لیفه، چووه سه‌ر دوانگه له‌سه‌ر ئه‌و جێگه راوێستا، كه كاتی خۆی ئه‌بوبه‌كری له‌سه‌ر ده‌وێستا، دوای سوپاسی خواكردن به‌وشێوه‌ی كه شایانی په‌روه‌ردگاره و ناردنی دروود و سلاَو بۆسه‌رگیانی پاكی پێغه‌مبه‌ر و یاوه‌رانی، فه‌رمووی:\n(من خۆم وانابینمه‌وه، كه بتوانم جێگه‌ی ئه‌بوبه‌كر بگرمه‌وه(ر)، پاشان له‌سه‌ر ئه‌وپێپلیكه هاته‌خوار و چوو له‌سه‌ر پێپلیكه‌یه‌كی خوارتر، راوه‌ستا و ده‌ستی به‌وتاره‌كه‌ی كرد و فه‌رمووی: ئه‌ی په‌روه‌ردگار من پیاوێكی توورِه‌م نه‌رمی و له‌سه‌ره‌خۆییم پێ ببه‌خشه. ئه‌ی په‌روه‌ردگار:\nمن كابرایه‌كی لاوازم، هێز و توانام پێَ ببه‌خشه. ئه‌ی په‌روه‌ردگار:\nمن كابرایه‌كی سه‌خی ته‌بیعه‌ت نیم، ده‌ست و دڵم فراوان بكه و سه‌خاوه‌تی ته‌بعم بده‌یێ).\nدوای ئه‌م نزاو خۆبه‌كه‌م زانییه‌ی به‌رده‌م په‌روه‌ردگار، رووی كرده خه‌ڵكه‌كه و فه‌رمووی:\n(خه‌ڵكینه له دوای كۆچی دوایی دوو خۆشه‌ویسته‌كه‌م، خوای گه‌وره، ئێوه به‌وه تاقی ده‌كاته‌وه، كه منی بۆناردوون!\nمنیش به‌وه‌تاقی ده‌كاته‌وه، كه ئێوه‌ده‌كه‌ونه‌بنده‌ستم!\nسوێند به خوا، هیچ كێشه‌یه‌ك نایه‌ته‌به‌رده‌مم، كه بۆ خۆم هه‌وڵی چاره‌سه‌ری نه‌ده‌م و پشت ببه‌ستم به یه‌كێكی دیكه، سوێند به‌خوا، هێنده‌ی به چاكیی كاربكه‌ن منیش ره‌فتارم چاك ده‌بێت له‌گه‌ڵتان، هه‌ركه‌سیش لار و چه‌وت بێت، ئه‌وامنیش به تووندی له‌گه‌ڵیدا ده‌جووڵێمه‌وه. خه‌ڵكینه:\nپێوه‌ر دابنێن بۆخۆتان و بۆكرده‌وه‌كانتان و كێشانه‌ی دروستان هه‌بێت به‌رله‌وه‌ی وه‌به‌ر لێپرسینه‌وه‌ی توند و گران بكه‌ون.\nخۆتان برِازێننه‌وه به ئه‌نجامدانی كرده‌وه‌ی باش، بۆ به‌رده‌م په‌روه‌ردگار و لێپرسینه‌وه‌ی رۆژی حه‌شر، به‌رده‌م ئه‌وپه‌روه‌ردگاره‌ی كه هیچ شت له‌وبزر نابێت و ئاگای له هه‌مووشتێكی ورد و درشت و گه‌وره و بچووكه، هه‌مووشتێكیشتان نیشان ده‌درێت!.\nهیچ كه‌سێك بۆی نییه واگومان به‌رێت، كه به هۆی خواپه‌رستییه‌وه ده‌گاته پله و پایه‌یه‌ك، كه ئیتر لێی ناپرسرێته‌وه!، یان وابزانێت ئه‌وكاره‌ی پێی سپێردراوه، رێگه‌ی ئه‌وه‌ی پێده‌دات، كه بۆی هه‌بێت سه‌رپێچی خوا بكات. ئاگاداربن:\nكه من له ئه‌م رِۆوه كه ده‌بمه به‌رپرسی كاره‌كانی ئێوه، خۆم له ئاستی سامانی به‌یتولمال، وه‌ك ئه‌وكه‌سه داده‌نێم، كه وه‌لی ئه‌مری ماڵی هه‌تیو بێت، كه‌ی پێویستیم پێ نه بوو، ئه‌وا به ئه‌وپه‌رِی له خواترسان و ته‌قواوه خۆم ده‌پارێزم و عیزه‌تى نه‌فسم ده‌بێت، كه‌ى زۆریش پێویستیم هه‌بوو، ئه‌وا ئه‌وكات، ئه‌وه‌نده‌ى لێ به‌كارده‌هێنم، كه به‌شم بكات و ژیانی مه‌مره و مه‌ژیم پێ بدات. پاشان فه‌رمووی:\nمن لاموایه كه ئێوه سه‌رده‌كه‌نه‌وه له‌وه‌ی كه من توندوتیژم، هه‌ربۆیه‌كه ئاگادارتان ده‌كه‌مه‌وه، كه ئه‌وتوند و تیژییه‌م زۆر زیادی كردووه، به‌لاَم روو به رووی ئه‌وكه‌سانه‌ی، كه سته‌م و ته‌عه‌دا له خه‌ڵك ده‌كه‌ن، باوه‌رِتان بێت رێگه به هیچ كه‌س ناده‌م كه سته‌م و ته‌عه‌دا له هیچ كه‌سێك بكات، گه‌ر كه‌سێكیش تاوانی وای ئه‌نجامدا، وازی لێناهێنم، تا رِوومه‌تی نه‌خه‌مه‌سه‌رزه‌وی و پێی خۆم نه‌خه‌مه سه‌ر روومه‌ته‌كه‌ی دیكه‌ی!، ده‌بێ ملیان پێ بده‌م به هه‌ق و راستی. له‌گه‌ڵ ئه‌وهه‌موو توند و تیژییه‌یشمدا، ئێوه ده‌كه‌مه شایه‌ت، كه من روومه‌تی خۆم ده‌كه‌مه ژێرپێی ئه‌وكه‌سانه‌ی، كه چاوچنۆك و چاوبرسی نین و به‌قه‌ناعه‌تن.\nخه‌ڵكینه ئاگاداربن: كه من دان به‌وه‌دا ده‌نێم، كه چه‌ند حه‌قێكتان له‌سه‌رمه و داوایان بكه‌ن لێم و نه‌یه‌ڵن، كه‌مته‌رخه‌می بكه‌م، تیایاندا، ئه‌ركی سه‌رشانی منه كه باج وسه‌رانه‌تان لێ نه‌ستێنم، داهات و خه‌رجی و ماڵی خۆتان به خۆتان ره‌وا ببینم و ده‌سكاری نه‌كه‌م، وه‌ك چۆن ئه‌ركی سه‌رشانی منه، كه ئه‌گه‌ر سامانێكی ده‌وڵه‌ت، كه‌وته به‌رده‌ستم، به هه‌ق و رێگه و شوێنی خۆیدا نه‌بێت، خه‌رجی نه‌كه‌م، هه‌روه‌ها، له‌سه‌رشانی منه، كه رۆزی و داهات و وخه‌رجیتان بۆ زۆر بكه‌م، به پشتیوانی خوا، وه‌ك چۆن به ئه‌ركی سه‌رشانمی ده‌زانم، سنووره‌كانتان بپارێزم له ده‌ست درێژی كردنه سه‌ریان.\nبه واجبی خۆمی ده‌زانم، كه تووشی تالووكه و نارِه‌حه‌تیتان نه‌كه‌م، ئه‌گه‌ر شه‌رِیش گرێبانی گرتن، جه‌نگاوه‌ره‌كان، بۆماوه‌یه‌كی درێژ خایه‌ن دوور نه‌خه‌مه‌وه له‌ماڵ و منداڵیان، خۆئه‌گه‌ر یه‌كێك له ئێوه‌م نارد، بۆكارێكی پێویست، ئه‌ركی سه‌رشانمه، كه من له جێی ئێوه، وه‌ك باوكی منداڵه‌كانتان بم، تا به سلاَمه‌تی ئێوه دێنه‌وه ناویان. ئه‌ی به‌نده‌كانی خوا: له خوا بترسێن و ده‌ستی یارمه‌تیم بۆدرێژ بكه‌ن و نه‌یه‌ڵن پێویستی به‌وه‌بكات زۆرتان له‌گه‌ڵ به‌كاربێنم و خوانه‌خواسته ئه‌زیه‌تتان بده‌م، یارمه‌تیم بده‌ن به‌وه‌ی كه فه‌رمانم پێ بكه‌ن به چاكه و قه‌ده‌غه‌م بكه‌ن له خراپه‌كردن، هه‌رده‌م ئامۆژگاریم بكه‌ن له‌م ئه‌ركه پیرۆزه‌ی كه پێم سپێردراوه.\nئاگاداربن: كه عه‌ره‌ب وه‌ك ره‌وگه وشترگه‌لێك وان، چاوه‌رِێی خاوه‌نه‌كه‌یان بن به‌ره و كوێیان ده‌بات، سوێندبێ به خواى كابه‌ی پیرۆز، من رێگه‌ی باشیان وه‌به‌رده‌نێم).\nعومه‌ر و راوێژكردن\nئیتر ئه‌م پیاوه به‌رِێزه به‌م شێوه ده‌ست به‌كاربوو، كه له میانه‌ی كاره پیرۆزه‌كانی ئه‌وه‌بوو كه راوێژكردنی كردبووه بنه‌مای ده‌وڵه‌ت، چونكه راوێژ كردن یه‌كێكه له‌و ستوونه ئه‌ستوور و پته‌وانه‌ی، كه ده‌بێته هۆكاری سه‌ركه‌وتنی هه‌رحكوومه‌تێك گه‌ربیه‌وێت، داد په‌روه‌ری به‌رێ به‌رِێوه، هه‌ربۆیه‌كه ده‌بینین، په‌روه‌ردگار له ئایه‌تی 159ی سوره‌تی: (ئالی عیمران) و له پێدا گوتنی پێغه‌مبه‌ردا(د.خ)، ده‌فه‌رموێت:\n(ده‌زانی كه به هۆی میهره‌بانی خواوه بوو، وای له تۆكرد، نه‌رم بیت به‌رامبه‌ر به خه‌ڵكی، گه‌ر بووایه و تۆپیاوێكی رووگرژ و دڵ ره‌ق و توورِه بوویتایه، ئه‌و خه‌ڵكه هه‌موو لێت دوور ده‌كه‌وتنه‌وه، ده لێ بوورده‌به به‌رامبه‌ریان و داوای لێخۆشبوونی خواییان بۆ بكه، هه‌رده‌م له ئیشه‌كانتدا راوێژیان پێ بكه، دواى ئه‌و راوێژ پێكردنه، پشت به خوا ببه‌سته و بشزانه، كه په‌روه‌ردگاری تۆ خۆشیی له‌و كه‌سانه دێت كه پشت به‌و ده‌به‌ستن).\nببینن: چۆن په‌روه‌ردگار به سیغه‌ی فه‌رمان روو به گه‌وره‌ترین كه‌سی نێو ده‌وڵه‌ت و هه‌ره چڵه پۆپه‌ی هه‌ره‌میی ده‌سه‌لاَت ده‌ڵێ: راوێژ بكات، هه‌روه‌ها په‌روه‌ردگار، كه باس له ئاكار و ره‌وشتی به‌رزی موسڵمان ده‌كات، له ئایه‌تی 28ی سوره‌تی(الشورى)دا، ده‌فه‌رموێت:\n(ئه‌وانه‌ی كه به گوێی په‌روه‌ردگاریان كردووه و نوێژه‌كانیان كردووه و كار و فه‌رمانه‌كانیان له سه‌ر راوێژ پێكردن و داد، داده‌مه‌زرێت و له‌وسامانه‌ی كه خوای گه‌وره پێی به‌خشیون، به‌شی هه‌ژارانی لێده‌ده‌ن).\nده‌بینین، له‌م ئایه‌ته پیرۆزه‌دا، په‌روه‌ردگار، وه‌ك چۆن فه‌رمانیدا به نوێژ كردن، فه‌رمان ده‌دات به راوێژكردن!، كه‌وابوو، نوێژ و راوێژ پێكردن، له حوكمدا هاوتای یه‌كن، هه‌ربۆیه‌كه، بۆ تاكه جارێكیش، عومه‌ر(ر)، رای خۆی به‌سه‌ر خه‌ڵكیدا نه‌سه‌پاندووه، هه‌ر رووداوێك ببوایه، تا ئه‌وكه‌سانه‌ی لێیانه‌وه بوه‌شێته‌وه كه راده‌رببرِن و هه‌ست و زانیاری لێوردبوونه‌وه‌یان هه‌یه، بانگ نه‌كردایه، هیچ هه‌نگاوێكی نه ده‌نا، ئیتر دوای ئه‌وه‌ی كه ئه‌وان رای خۆیان بگوتبایه و به كۆی راكان شتێكیان په‌سند بكردایه، ده‌یفه‌رموو:\n(هیچ خێر و بێر و فه‌رِێك له كارێكدا نییه، كه له‌سه‌ر بنه‌مای راوێژ به یه‌ككردن دانه‌مه‌زرێت!، ئه‌مجار ناوی خواى لێده‌هێنا).\nگه‌لێك جاران ده‌یفه‌رموو:\n(رای تاكه‌كه‌سێك وه‌ك داوه ده‌زوویه‌ك وایه، كه بووبه‌دوو، ده‌بنه به‌نی هۆنراوه، كه بوونه سێ، ده‌بێته گوریس، زۆربه‌زه‌حمه‌ت نه‌بێت هه‌رگیز ناپسێ و خاونابێته‌وه).\nهه‌روه‌ها ده‌یفه‌رموو: (هه‌رده‌م راوێژ به‌كه‌سێك بكه‌ن كه ترسی خوای له‌دڵدا هه‌بێت).\nهه‌روه‌ها ده‌یفه‌رموو: (ئاده‌میزاده‌كان یان كه‌سانێكن كه رووداوێك بۆیان دێته پێش رای خۆیان به گه‌رِده‌خه‌ن و چاره‌سه‌ری ئیشه‌كه‌ده‌كه‌ن. یان كه‌سانێكن كه به رای خه‌ڵكی دوای راوێژ پێكردنیان چاره‌ی ئیشه‌كه‌ده‌كه‌ن. یان كه‌سانێكن كه نه به‌قسه‌ی خه‌ڵك ده‌كه‌ن و نه راوێژ به‌كه‌س ده‌كه‌ن، نه‌خۆیشیان رایه‌كی په‌سندیان هه‌یه).\nیان ده‌یفه‌رموو: (موسڵمانان مافی خۆیانه كه ئیشه‌كانیان له سه‌ربنه‌مای راوێژ پێكردن برِوا به‌رِێوه، راوێژكردن به‌وكه‌سانه‌ی كه خاوه‌نی هه‌ست و هۆشی را ده‌ربرِینن) هه‌روه‌ها ده‌یفه‌رموو:\n(خه‌ڵكی ته‌بیعه‌تیان وایه حه‌ز به‌پرس و راده‌كه‌ن، چونكه ئه‌گه‌ر ئیش له‌سه‌ر بنه‌مای راوێژ دامه‌زرا، ئیتر ئه‌وانه‌ی دوای خۆشیان ته‌ماشای ئه‌وان ده‌كه‌ن).\nته‌نانه‌ت عومه‌ر كردبوویه پلانی ژیانی خۆی، كه هه‌رده‌م ئه‌وكه‌سانه‌ی كه ده‌یكردنه به‌رپرس له شوێنێكدا به سیغه‌ی فه‌رمان پێی ده‌گوتن: هه‌موو ئیشَێكتان به راوێژ كردن ئه‌نجامبده‌ن).\nته‌نانه‌ت چه‌ند كه‌سانێكی دیاری كردبوو، كه هه‌ر یه‌كه‌یان بۆ راوێژ پێكردن له كارێكی دیارى كراودا پرس و رِایان پێده‌كرا، نامه‌یشی ده‌نووسی بۆ ئه‌میره‌كانی له عێراق و پێی ده‌گوتن:\n(له كار و باری سه‌ربازیدا، راوێژ به عه‌مری كورِی مه‌عدی یه‌كریب و ته‌لحه‌ی ئه‌سه‌دی بكه‌ن، به‌لاَم نه‌یانكه‌نه به‌رپرسی كارو باری خه‌ڵكی)، هه‌روه‌ها نامه‌یه‌كی بۆسه‌عدى كورِی ئه‌بی وه‌قاس نارد و تیایدا فه‌رمووی:\n(ئاگاداربه كه‌سانێك له خۆت نزیك بخه‌ره‌وه، كه متمانه‌ت به‌راستێتیان هه‌بێت و بزانی راست ده‌كه‌ن له‌گه‌ڵتدا، چونكه درۆزن سوودت پێناگه‌یێنێت، با هه‌ندێ له قسه‌كانیشی راست بن، پیاوی خیانه‌ت كار له خۆت نزیك مه‌خه‌ره‌وه، چونكه هه‌رچه‌نده واده‌ربخات كه چاودێره به‌سه‌ر دوژمنه‌وه، زۆرتر چاوی دوژمنه به‌سه‌ر تۆوه)\nئه‌وه‌ی كه جێی سه‌رنجه به‌لای زانایانه‌وه، ئه‌وه‌یه: كه عومه‌ر(ر)، هه‌رده‌م له راوێژ پێكردندا به‌م چه‌شنه‌ی ده‌كرد:\n1: له پێشدا خه‌ڵكه ره‌شۆكییه‌كه‌ی كۆده‌كرده‌وه و راوێژی پێده‌كردن و پێی ده‌گوتن كارێك ئیشێك شتێك له‌و جۆره هه‌یه و بۆی روون ده‌كردنه‌وه، پاشان داوای لێده‌كردن كه رای خۆیان ده‌رببرِن.\n2: خه‌ڵكه‌كه‌ی كه لێیانه‌وه ده‌وه‌شێته‌وه راده‌رببرِن و بیر تیژییه‌كیان هه‌بوو، بانگی ده‌كردن و پرس و رای به‌وان ده‌كرد، پاشان به پێی راكانیان كامه‌ی كۆی رای له‌سه‌ربووایه و په‌سندی گشتی بووایه، كرده‌وه‌ی پێده‌كرد).\nتێبینی:(داوامه هه‌ركه‌س ده‌یه‌وێت زیاتر له‌سه‌ر ئه‌م بابه‌ته بزانێت بگه‌رِێته‌وه بۆ كتێبی: (فصل الخطاب في سیرة عمر بن الخطاب، د. علی محمد محمد الصلابی، ص 114-125) .\nژماره‌ی سه‌ردان : 5464494


شەوچەرە ڕۆح دەکاتەوە بە بەر کلتور و نەریتە کوردەوارییەکاندا | ROJnews\nشەوچەرە ڕۆح دەکاتەوە بە بەر کلتور و نەریتە کوردەوارییەکاندا\nیەكشەممە, 2 فبر 2020 - 07:34\nشەوانی زستان، سوارچاکان و هونەرمەند و ئەدەب دۆستان و توێژە جیاوازەکانی گەرمیان، لەماڵی کەلەپوری گەرمیان بۆ شەوچەرە کۆدەبنەوە، بەداب و بەرگی کوردەواریی و یاری و خواردنە کوردەوارییەکان شەوەکەیان دەڕازێننەوە و ئامانجیشیان پاراستنی کلتور و نەریتە کوردەوارییەکانە.\nشەوچەرە، یەکێکە لە نەریتە دێرین و دانسقە کوردەوارییەکان، کە لە شەوانی درێژ و ساردی زستاندا سازدەکرێت، لە ناوچە جیاجیاکانی کوردستان بەشێوازی جیاواز بەڕێوەدەچێت، ئەم نەریتە لە سنووری ئیدارەی گەرمیان، سوارچاکان و هونەرمەند و ئەدەب دۆستان و حیکایەت خوێن و توێژە جیاوازەکان لە ماڵی کەلەپوری گەرمیان کۆدەکاتەوە و شەوێکی پڕ لە چالاکی ئەدەبی و هونەری و کلتوری، لەگەڵ خواردن و یارییە کوردەوارییەکان، بەسەردەبەن، ئێمەش ئەم بابەتەمان بۆ ئامادەکردوون، تا بینەران و خوێنەران زیاتر ئاشنای شەوچەرەی گەرمیان بن.\nشەوچەرە تام و چێژێکی تایبەت و کوردەواریی هەیە، کە ئەو شەوە بە شیعر، گۆرانی، پەخشان و یاری و خواردنە کوردەوارییەکانی وەک کڵاوێن و کونجی و خورما بەسەردەبەن و بە جل و بەرگی کوردەواری و لەبەرکردنی کەوا و سەڵتە و مشکی و فەرەنجی شەوەکە دەڕازێننەوە.\nهەڵپەڕکێ و مەتەڵ'یش لەپاڵ خواردنە کوردەوارییەکاندا، جۆش و خرۆش و گەرموگوڕی به شەوەکە دەبەخشێت، بەشدارانی دانیشتنەکان باس لەوە دەکەن، هەموو ساڵێک لەگەڵ هاوڕێکانیان و خزم و دۆستانیان کۆدەبنەوە و ئامانجیان پاراستن و زیندووکردنەوەی ئەو کلتور و نەریتە کوردەوارییە دێرینانەیە، کە لە مێژووی گەلی کورد و سەردەمی باوک و باپیرانیاندا بوونی هەبووە.\nساڵەحی کەلەپور خاوەنی ماڵی کەلەپوری گەرمیان، دەڵێت: بۆ ئەوەی کلتور و دابونەریتی ڕەسەنی کوردەواری کاڵ نەبێتەوە و نەوەکانمان بەو نەریتانە ئاشنا بکەین، پێویستە بەردەوامی بەم جۆرە کۆڕ و کۆبوونەوە و شەوچەرانە بدەین.\nجێگای ئاماژەیە، هەرچەندە لە مێژوودا شەوچەرەکان ژن'یش تێیدا بەشداربووە، بەتایبەت لە ڕۆژهەڵاتی کوردستان، بەڵام لە ئێستادا تەواو تەرخان کراوە بە پیاوان و ژنان تێیدا بەشداریی ناکەن.


کوردیپێدیا - فەیزوڵڵا باقر ئەحمەد (حاجی باقی بەنگینە)\n👫 فەیزوڵڵا باقر ئەحمەد (حاجی باقی بەنگینە) | پۆل: کەسایەتییەکان | زمانی بابەت: 🏳 کوردیی ناوەڕاست\nفەیزوڵڵا باقر ئەحمەد (حاجی باقی بەنگینە)\nبەنگینەی شاعیری گەل\nحاجی باقی بەنگینە شاعیرێکی نیشتمانپەروەر و شۆڕشگێڕی کوردستانە و هەمیشە لەریزی گەلدا بووە و بەشیعر تەعبیری لەئێش و ئازارەکانی هەژاران و میللەتەکەی کردووە بۆیە بەشاعیری میللی و شاعیری گەل ناسراوە.\nفەیزوڵڵا باقر ئەحمەد ناوی تەواوی ئەم شاعیرەیە و لەساڵی 1908 لەشاری سەقزسەقزی خۆرهەڵاتی کوردستان لەدایک بووە. لە هەڕەتی لاویدا رووی کردۆتە باشوری کوردستان و لەشاری سلێمانیسلێمانی گیرساوەتەوە. ئیدی بووە بەرێبواری سەوداسەری پیرەمێردی نەمر و کەوتۆتە ژێر کاریگەری ئەوەوە و لەدوو رووەوە بۆتە خوێندکاری ئەو، لە قوتابخانەی زانستی ئێواران خوێندویەتی و لە رۆژنامەکانی ژین و ژیانیش بەرهەمەکانی بڵاو کردۆتەوە.\nئیتر فەیزولڵا بووە بەحاجی باقی و پیرەمێردیش نازنازی بەنگینەی پێبەخشیوە، بەهۆی ئەوەی لەشانۆگەری مەم و زیندا لە قوتابخانەی زانستی دەوری بەنگینی بینیوە.\nبەنگینە ئامادەبونی بەرچاوی هەبووە لەبۆنە نیشتمانییەکاندا و لەساڵانی چلەکاندا لەگەڵ پیرەمێرد بەهۆنراوە و وتار بەشداری کاریگەری لەیادی جەژنی نەورۆز کردووە.\nبەنگینە شاعیرێکی شۆرشگێر و بەهەڵویست بووە و لەساڵانی پەنجاکاندا لەرێزی پێشەوەی خۆپیشاندەراندا بووە و بەشیعرە ئاگرینەکانی جەماوەری جۆشدا داوە.\nبەهۆی ئەو هەڵویستانەیەوە چەند جارێک زیندانی کراوە و تووشی ئازارو ئەشکەنجە بۆتەوە و لە سەردەمی زەعیم سدیقدا یەکێک بووە لەو کەسانەی بڕیاری گوللە بارانکردنی دراوە، بەڵام ئازایانە خۆی دەرباز کردووە.بەنگینە خاوەنی دیوانێکی شیعرییە کە لەسەردەمی رژێمی بەعسدا رێگەی بڵاوکردنەوەی نەدراوە و ساڵی 2003 بڵاو کراوەتەوە.\nشیعرەکانی زۆربەی شیعری نیشتمانی و نەتەوەیین، شیعری دیکەی خۆشەویستی و کۆمەڵایەتیشی هەیە و بۆ مەرگی شاعیران و ناوداران بەشیعر شیوەنی گێڕاوە.\nئەم شاعیرە ناودارەی کورد لە15ی ئەیلولی 1972 لەشاری سلێمانی کۆچی دوایی کرد و لەگردی سەیوانسەیوان بەخاک سپێردرا.\n#سەقز | #سلێمانی | #سەیوان |\n1. 👁 دیوانی بەنگینە\n1. 👁 15-09-1972\n2. 👁 21-12-2016\n1. 👁 حاجی باقی بەنگینە و نەجمەدینی مەلا لە ساڵی 1952 لە ئاهەنگی نەورۆز لە سلێمانی\n📅 رۆژی کۆچی دوایی: 15-09-1972\n➕ ئەم بابەتە لەلایەن: (م. ب.)ەوە لە: Nov 21 2016 10:16AM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: May 16 2021 9:21PM باشترکراوە\n👁 ئەم بابەتە 8,329 جار بینراوە\n📷 فایلی وێنە 1.0.1 29 KB Nov 21 2016 10:16AM م. ب.


:: PM:10:49:24/05/2020 \nدوای متمانه‌دان به حكوومه‌تی كازمی، زۆر باس له‌وه ده‌كرێ، كه ڕێككه‌وتنی ئێران و ئه‌مه‌ریكای پێشوه‌خته‌ی له‌سه‌ر بووه و زۆرێكیش ئومێدیان له‌سه‌ر مسته‌فا كازمی هه‌ڵچنیووه، به‌وه‌ی كه هاوسه‌نگی له نێوان هه‌ردوو لایه‌نه ناكۆكه‌كه ڕاده‌گرێ و سه‌روه‌ری بۆ عێراق ده‌گه‌ڕێنێته‌وه، به‌ڵام كه‌س نازانێ كازمی ئه‌وه چۆن ده‌كات و چ هه‌نگاوێك ده‌گرێته‌به‌ر.\nهه‌ریه‌ك له ویلایه‌ته یه‌كگرتووه‌كانی ئه‌مه‌ریكا و ئێران پێشوازییان له متمانه‌دان به كازمی و حكوومه‌ته‌كه‌ی كرد و پیرۆزباییان لێ كرد، زۆرجاریش كازمی به لاگیری ئه‌مه‌ریكا و هه‌ندێجاریش به لاگیری ئێران ناوی ده‌هێنرێت، له‌و نێوه‌نده‌یش دا، هه‌نگاوه‌كانی كازمی زۆرترین چاویان له‌سه‌ره، بۆ ئه‌وه‌ی ئه‌و دوو ئه‌گه‌ره یه‌كێكیان یه‌كلایی ببێته‌وه، به‌ڵام كازمی و حكوومه‌ته‌كه‌ی دووپات له‌وه ده‌كه‌نه‌وه كه هاوسه‌نگی نێوان هه‌ردوولا ڕاده‌گرن و عێراق له گۆڕه‌پانێی ململانێی ئه‌و دوو وڵاته دوور ده‌خه‌نه‌وه و سه‌روه‌ری بۆ وڵاته‌كه ده‌گه‌ڕێننه‌وه.\nململانێكه هه‌ر به هه‌ڵوێست و لێدوان نابێت و یه‌كلاكردنه‌وه‌ی كازمیش به‌وه‌ی نزیكه له كام جه‌مسه‌ره‌وه ته‌نیا به هه‌نگاوه‌كان ناكرێ متمانه‌ی له‌سه‌ر دروست بكرێت، به‌ڵكوو باشترین خاڵی یه‌كلاكه‌ره‌وه بریتییه له پابه‌ندبوونی عێراق به سزاكانی ئه‌مه‌ریكا بۆ سه‌ر ئێران، كه له ماوه‌ی ڕابردوو وه‌زاره‌تی ده‌ره‌وه‌ی ئه‌مه‌ریكا 120 ڕۆژی تر مۆڵه‌تی بۆ عێراق درێژ كرده‌وه، تا گاز و كاره‌با له ئێران هاورده بكات، ئه‌مه‌یشی بۆ ئه‌وه گه‌ڕانده‌وه، كه ئه‌مه‌ریكا خواستی ئه‌وه‌ی هه‌یه، پشتگیری حكوومه‌تی نوێی عێراق بكات و ده‌رفه‌تێكی گونجاویان پێ بدرێ، له‌وه‌ی بتوانن له دابینكردنی كاره‌با و گازی سروشتی پێویست بۆ وێستگه‌كانی كاره‌با ئیدی عێراق پشت به‌خۆی ببه‌ستێت.\nله ئه‌زموونی ده‌زگه‌ی هه‌واڵگری توانی هاوسه‌نگی نێوان وڵاته ناكۆكه‌كان ڕابگرێت\nله هه‌فته‌ی یه‌كه‌می سه‌رۆكایه‌تی حكوومه‌ت دا، كازمی فه‌رمانی به ئازادكردنی ته‌واوی خۆپێشانده‌ره گیراوه‌كان له گرتووخانه‌كان كرد، كه له‌لایه‌ن حكوومه‌تی پێشووه‌وه له گرتووخانه ڕاگیرابوون، هاوكات نووسینگه‌كانی ڕێكخراوی "شۆڕشی خودا" كه گرووپێكی چه‌كداری سه‌ر به ئێرانن له به‌سڕه به ته‌واوی داخست و قه‌ده‌غه‌ی كرد.\nبیلال وه‌هاب پسپۆری كاروباری عێراق له په‌یمانگه‌ی واشنتن بۆ سیاسه‌ته‌كانی ڕۆژهه‌ڵاتی نزیك گوتی، كاری له پێشینه‌ی كازمی ئه‌وه‌یه كه ڕێ له زیانه‌كان بگرێ، كه له حكوومه‌تی پێشوو بۆی ماوه‌ته‌وه و سنوورێك بۆ كێشه و ته‌نگژه‌كان دابنێت، كه سه‌رجه‌میان زیانی گه‌وره‌یان به سه‌رجه‌م سێكته‌ره‌كانی عێراق گه‌یاندووه.\nعه‌باس كازم پسپۆر له كاروباری عێراق له ئه‌نجوومه‌نی ئه‌تڵه‌سی بۆ توێژینه‌وه‌ی سیاسی له‌وباره‌وه گوتی، كازمی به‌ر له بوونی به سه‌رۆكی حكوومه‌ت، سه‌رۆكایه‌تی هه‌ستیارترین ده‌زگه‌ی ته‌ناهی عێراقی كردووه، كه ده‌زگه‌ی هه‌واڵگری نیشتمانی بوو و ڕۆڵی گه‌وره‌ی گێڕاوه له تێكشكاندنی ڕێكخراوی تیرۆریستی داعش، ئه‌و به ته‌واوی سه‌ركه‌وتوو بوو له به‌ڕێوه‌بردنی ئه‌و ده‌زگه هه‌ستیاره، توانی بیكات به یه‌كێك له دامه‌زراوه چالاكه‌كانی عێراق، هه‌ماهه‌نگی هه‌واڵگری له‌گه‌ڵ ئێران و ته‌نانه‌ت سعوودیه و ئه‌مه‌ریكایش دروست كردبوو، بۆ ڕووبه‌ڕوبوونه‌وه‌ی تیرۆریستان.\nبۆ ڕاگرتنی هاوسه‌نگی به ته‌واوه‌تی له نێوان ئێران و ئه‌مه‌ریكا داهاتوو بڕیار ده‌دا و ڕووداو و فشاره‌كان ڕۆڵ ده‌بینن\nزیاتر گوتی، ئه‌و پیاوه له‌و كاته‌ی له لووتكه‌ی ده‌سه‌ڵاتی هه‌واڵگری عێراق بوو، زانیاری هه‌واڵگری زۆر ورد و به‌هێزی له‌سه‌ر تیرۆریستان به ئه‌مه‌ریكا داوه، بۆیه ئه‌مه‌ریكییه‌كان پشتیوانی ده‌كه‌ن، به‌ڵام زانیارییه‌كانیش بۆ ئه‌نجامدانی پرۆسه‌ی هاوبه‌شی له‌ناوبردنی تیرۆریستان بووه، هاوكات له‌گه‌ڵ ئێران له هه‌ماهه‌نگیدا بووه و ده‌زگه‌كه‌ی سه‌ره‌ڕای ئه‌وه‌ی له نێو هاوپه‌یمانی چوارقۆڵی، به‌غدا، تاران، مۆسكۆ، دیمه‌شق بوو، كه ژوورێكی هه‌واڵگری هاوبه‌ش بوو له به‌غدا، هاوكات له‌گه‌ڵ هاوپه‌یمانانیش هاوسه‌نگی ڕاگرتبوو و به شێوه‌یه‌كی ورد مامه‌ڵه‌یان ده‌كرد، سه‌ركه‌وتنی له‌م ئه‌ركه هه‌ستیاره و پاراستنی هاوسه‌نگی له هه‌ستیارترین بوار كه هه‌واڵگری و زانیارییه، به‌ڵگه‌یه‌كی ڕوونه كه كازمی كه‌سێكی جیاواز ده‌بێ و هاوشێوه‌ی كه‌سانی پێش خۆی نییه و ئه‌زموونێكی به‌هێزی هه‌یه له نێوه‌ندگیری و میانڕه‌وی و ڕاگرتنی هاوسه‌نگی له نێوان وڵاته ناكۆكه‌كان كه له‌سه‌ر گۆڕه‌پانی عێراق بوونیان هه‌یه.\nبه گوێره‌ی بۆچوون و هه‌ڵوێسته‌كانی كازمی، سه‌ره‌ڕای ئه‌وه‌ی كه‌سێكی شیعه‌یه، به‌ڵام به چاوێكی عێراقیانه له هه‌موو پێكهاته‌كان ده‌ڕوانێت و به‌رده‌وام ڕه‌خنه‌ی له په‌راوێزخستنی سوننه و كورد گرتووه، پێشبینی ئه‌وه ده‌كرێ كه له كابینه‌كه‌ی و له مامه‌ڵه‌ی حكوومه‌ته‌كه‌ی له‌گه‌ڵ ئه‌و دوو پێكهاته‌یه‌یش له هه‌موو حكوومه‌ته‌كانی تر باشتر بێ، بڕیاره‌كان و هه‌ڵوێسته‌كانی له سه‌ره‌تاوه ئه‌مه‌یان پێوه دیاره، وه‌ك پێشه‌كی ده‌توانرێ كه كازمی به‌وه وێنا بكرێ، كه ده‌توانێ هاوسه‌نگی و میانڕه‌وی عێراق له ناكۆكییه‌كانی وڵاتان ڕابگرێ، به‌ڵام بڕیاردان له‌سه‌ر داهاتوو كارێكی ئاسان نییه و قورسه، چونكه ڕوون نییه ڕووداوه‌كانی داهاتوو چۆن ده‌بن، به گوێره‌ی كاردانه‌وه‌ی به‌و ڕووداو و گۆڕانكارییانه‌ی له ناوچه‌كه ڕوو ده‌ده‌ن، ده‌توانرێ دواتر ئه‌و بڕیاره یه‌كلایی بكرێته‌وه، كه كازمی ده‌توانێ هاوسه‌نگی ڕابگرێت، یاخود فشاری هه‌ردوو وڵاته ئه‌ویش ناچار ده‌كه‌ن لاگیری بكات و دۆخی عێراق به‌ره‌و دواوه بگه‌ڕێته‌وه.


لە باشووری كەركوك 6 چەكداری داعش كوژران\nهێزەكانی دژەتیرۆری عێراق و هاوپەیمانان، لە ئۆپەراسیۆنێكدا لە سنوری شارۆچكەی حەویجە شەش چەتەی داعشیان كوشت.\nبەرە بەیانی ئەمڕۆ، لە زنجیرە چیاكانی حەویجە هێزەكانی دژەتیرۆری عێراق، بە هاوكاری هێزەكانی هاوپەیمانان هێرشیان كردە سەر مۆڵگەیەكی چەتەكانی داعش لە ناوچەی كوبەبیە، بەو هۆیە شەش چەتە كوژران و دەست بەسەر بڕێك چەك و تەقەمەنیدا گیرا.\nسەرچاوەیەكی ئەمنی بە ڕۆژنیوزی ڕاگەیاندووە: بەرە بەیانی ئەمڕۆ لەلایەن هێزی دژە تیرۆری عێراق (فەوجی كەركوك بەهاوكاری هێزەكانی هاوپەیمانان ئۆپەراسیۆنێكی تایبەت بۆ سەر چیاكانی سنوری شارۆچكەی حەویجە ناوچەی (كوبەیبە) ئەنجامدرا، لەئۆپەراسیۆنەكەدا شەش چەكداری داعش كوژران.\nوتیشی: هێزەكانمان دەستیان گرت بەسەر دوو ئۆتۆمبێل و ژمارەیەك و تەقەمەنیدا، هەر لەئۆپەراسیۆنەكەدا تواندرا چەند مۆڵگەیەكی چەكدارانی داعش خاپور بكرێت، هەروەها دوو كارمەندی دژە تیرۆر كوژران و سێی دیكە برینداربوون.\nڤیدیۆ .. لە ڕووداوێکی هاتوچۆدا (13) كه‌س بوونە قوربانی\nله ڕووداوێكى هاتوچۆدا، له گوندی بەردەکۆز سەر بە ناحیەی بنگرد لە قەزای رانیە بە گوێرەی زانیارییەکانی كوردیو پێنج کەس گیانیان له‌ده‌ستدا و هەشت کەسیش بریندارن، كە دۆخی هەندێك لە بریندارەكان مەترسیدارە.\nبەپێ زانیاریەكانی كوردیو ئەم روداوەی هاتوچۆ له گوندی بەردەکۆز بووە كە سەر بە ناحیەی بنگردە، كە لە نێوان ئۆتۆمبیلی جۆری توێتا هایلۆکس و توێتا کامری ، دەرئەنجامی ئەم روداوە پێنج کەس گیانیان لە دەستدا وهەشت کەسی دیکەش بریندارن، ئەو کەسانەی گیانیان لە دەستداوە سێ ژن و دوو منداڵن.\nپرسەنامەیەك لە ماڵپەری كوردیو\nئەمرۆ هەینی دایكی مامۆستا ئیسماعیل سەعدی كارمەندی ماڵپەرەكەمان كۆچی دوایی كرد، هەربۆیە بە ناوی كارمەندانی ماڵپەرەكەمان ، پرسە و سەرەخۆشى ئاراستەى خۆى و بنەماڵە كۆچكردو و کەسوکاریان دەکەین و نزا دەخوازین خواى میهرەبان جێگە و دوا مەنزڵگاى خوالێخۆشبوو بەهەشت بێت و سەبووریى بەکەس وکار و خۆشەویستانى بدات.\nرانیە.. لە ڕووداوێکی هاتوچۆدا (13) كه‌س بوونە قوربانی\nمامۆستا سەلاحەددین : یەكگرتوو پێویستییەكی هەنووكەییە بۆ ساحەی كوردستان\nئەمینداری گشتی یەكگرتووی ئیسلامی كوردستان ڕایدەگەیەنێت، یەكگرتوو ئێستاش لەم قۆناغە بەخشندەیی هەیە، بۆیە دەبێت بەردەوامبین لەو پەروەردە پاكەی كە بەشانازییەوە خزمەتی گەل و نیشتمان بن.\nلەمیانەی وتەیەكیدا لە خولێكی دەزگای پەروەردەی كە بۆ کارگێرانی مەڵبەندو یەکەکانئ یەكگرتوو لە شاری كۆیە، ئەمڕۆ هەینی مامۆستا سەلاحەدین محەمەد بەهائەددین ئەمینداری گشتی یەكگرتووی ئیسلامی كوردستان ڕایگەیاند، لە هەڵمەتی هەستانەوە و بەخۆداچوونەوەی یەكگرتووەكان، لەسەرەتاوە جیاواز بوون و بە جیاوازی هاتوونەتە مەیدان و سەرەتایەكی پیرۆز بوو و بە ئیرادە و هیمەتەوە كاروانی یەكگرتوو دەستی پێكرد.\nوتیشی”یەكگرتوو ئێستاش لەم قۆناغە بەخشندەیی هەیە بۆیە دەبێت بەردەوامبین لەو پەروەردە پاكەی كە یەكگرتووەكان بەشانازییەوە خزمەتی كۆمەڵگە دەكەن و دەبێت خزمەتكاری دین بین نەك دین بكەینە خزمەتكاری خۆمان، چونكە یەكگرتوو پێویستییەكی هەنووكەییە بۆ ساحەی كوردستان ئەگەرچی لە كار و خزمەتتدا هەوراز و نشێوی زۆر هەبووە، بەڵام لە كۆڵنەدان و خزمەتكردنەكان بەردەوام دەبێت”.\nوەزارەتی دارایی و ئابووری روونكردنەوەیەكی لەبارەی مووچەی فەرمانبەران بڵاوكردەوە\nئێوارەی ئەمڕۆ هەینی وەزارتی دارایی و ئابووریی هەرێمی كوردستان روونكردنەوەیەكی لەبارەی لێدوانێكی د. ڕێبوار كەریم پەرلەمانتاری عێراق بۆ رادیۆی دەنگی ئەمریكا بڵاوكردەوە، كە\nلە روونكردنەوەكەدا هاتووە كە ئەمڕۆ هەینی لە چاوپێكەوتنێكدا لە بەشی كوردی دەنگی ئەمریكا، د.ڕێبوار كەریم پەرلەمانتاری عێراق ڕایگەیاندبوو حكومەتی هەرێم پارەی مووچەی فەرمانبەرانی هەرێمی كوردستان كە لە بەغداوە هاتووە، بۆ شتی تر خەرج كردووە، بەپێی زانیارییەكانمان داویانە بە پارەی وەبەرهێنەران، وەك وەزارەتی دارایی و ئابووری حكومەتی هەرێمی كوردستان دەمانەوێت ئەم چەند خاڵە بخەینە بەرچاوی ئەو پەرلەمانتارە بەڕێزە و هاووڵاتیانی كوردستان كە ئەو پارەیە لەچیدا خەرج كراوە.\nیەكەم- حكومەتی ھەرێم مانگانە لە پێنجی مانگەوە مووچەی دابەش كردووە و ئەم مانگە ئەو رۆژە كەوتە ھەینییەوە و دوو رۆژ دواكەوت.\nدووەم- حكومەتی بەغدا بۆ مانگی ١ +٢ /٢٠١٩ بڕی ٣١٧ ملیار دیناری ناردووە بۆ ھەرێم و بەوەش مووچەی مانگی ١٠ + ١١ /٢٠١٨ی پێ دراوە بە سیستەمی پاشەكەوت.\nسێیەم- لە مانگی ٣دا بڕی ٤٥٣ ملیار دینار ھات كە مووچەی مانگی ١٢/٢٠١٨ی پێ درا و بێ پاشەكەوت، كە مووچەی بێ پاشەكەوت پێویستی بە ٨٨١ ملیار دینارە مانگانە و بری ٢٠٠ ملیار دینار بۆ تەواوكاری مانگی ١+ ٢ ھاتووە كە بۆ مووچەی وەزارەتی پێشمەرگە و دەرمالە و فەرقی مووچەی موچەخۆران بەكارھاتووە و بە ھیچ شێوەیەك بۆ ھیچ بابەتێكی تر بە كار نەھاتووە.\nوەزارەتەكە دووپاتی كردووەتەوە كە تەواوی ئەو قسە و ھەواڵە ناڕاستانە رەت دەكەنەوە و ھیچ بنەمایەكی نیە. مانگانەش حكومەتی ھەرێم لە نێوان ٥ی مانگ تا ٢٥ی مانگ مووچەی فەرمانبەران و خانەنشینان دابەش دەكات و ئەم مانگەش ٢٣/٤ كۆتا رۆژی دابەشكردنی مووچەی ئەم مانگەیە.\nکەشناسی دەستپێکردنی شەپۆلێکی بەفروبارانبارینی راگەیاند\nبەڕێوەبەرایەتی گشتی کەشناسی و بوومەلەرزەی هەرێم دەستپێکردنی شەپۆلێکی بەفر و بارانبارینی راگەیاند، ئەوە لە کاتێکدایە کە مانگێکە هەرێمی کوردستان لە وەرزی بەهاردا دەژی.\nکەشناسی ئاماژە بۆ ئەوە دەکات کە ئەمڕۆ هەینی ١٩ی نیسان لەناوجەرگەی شارەکانی باشوری کوردستان بەلێزمە لەدوانیوەڕوە بارانبارین دەستپێدەکات و لەناوچە شاخاویە بەرزەکان بەفر دەبارێت.\nکەشناسی ئەوەش دەخاتەڕوو کە ئەو شەپۆلە سبەی شەممەش بەردەوام دەبێت و زیاتر باران دەبارێت لە سەنتەری شارەکان.\n"موچەی فەرمانبەرانی هەرێم بۆ شتی تر خەرجكراوە"\nئەندامێكی كوردی پەرلەمانی عێراق باس لەوەدەكات ئەو پارەیەی لە بەغداوە رەوانەی هەرێم كراوە چارەنوسی دیار نییە و نەك بۆ موچە بەڵكوو لە بابەتی تردا خەرجكراوە.\nلە وتووێژێكدا لەگەڵ دەنگی ئەمریكا، رێبوار كەرێم مەحمود ئەندامی پەرلەمانی عێراق رایگەیاند: پاش پەیوەندیمان لەگەڵ لایەنی پەیوەندیدار كە وەزارەتی داراییە، بۆمان دەركەوت كە موچەی مانگەكانی(2،1 هەروەها 3) نێردراوە بۆ هەرێم بەڵام ئێستا هەرێمی كوردستان سەرقاڵی دابەش كردنی موچەی مانگی یەكە، كەواتە كوا موچەی مانگەكانی یەك و دوو؟ بۆیە ئەو بابەتە بەو جۆرە نیە تەنها بەشە بودجەی مانگی چوار نەگەیشتووە، لەكاتێكدا هەرێم هێشتا موچەی مانگی یەكی نەداوە، نەخێر ئەوە هەرێمە پارەی موچەی مانگی (3,2,1، )ی لەبابەتی تردا خەرج كردووە".\nراشیگەیاندووە: "ئەوەی بیستومانە ئەوەیە كە ئەو پارەیە دراوەتە وەبەرهێنەران بەڵام ئەوەی كە لێی دڵنیاین ئەوەیە پارەی موچەی فەرمانبەرانی هەرێم كە لەبەغدادەوە هاتووە لەشتی تردا خەرج كراوە، وە ئێمە سەرقاڵین تا دڵنیابینەوە لەچیدا خەرج كراوە؟."\nرێبوار كەریم مەحمود جەختیشی كردۆتەوە،" هەموو ڕێگایەكی یاسایی دەگرینەبەر بەڵام جارێ چاوەڕێیی ئەوەین بزانین ئەو پارەیە كە گەیشتینە دەرئەنجامی ورد لەسەر دیارنەمان و "بەتاڵان بردنی" ئەو پارەیە بێگومان قسەی خۆمان دەبێت، چونكە ئێمە پارەمان هێناوە بۆ موچەی فەرمانبەران كە موچەی پێ نادەن كوا؟ كەواتە یا دەبێت پێمان بڵێن براوە بۆ كوێ یا ئەو پارەیەیان بە "تاڵان" بردووە، چونكە كە پارەیەك هاتبێتە هەرێم و نەدرابێت بە موچە ئەی بەتاڵان نەبراوە بۆ كوێ چووە؟ كەس نازانێت!"\nهیومان رایتس وۆچ باسی لە ئەشكەنجەی نێو گرتووخانەیەك لە عێراق دەكات\nهەشت زیندانی بە ڕووتی راوەستێنرابوون، چوار پاسەوان بە سەتڵ ئاویان پێدادەكردن و دواتر خستیانن بە زەویدا، یەك لە دوای یەك قاچی زیندانییەكانیان بەرزكردەوەو پێیەكانیان بە حەبلێك بەستەوە كە لەسەر دارێك جێگیركرابوو، تا توانای جوڵاندنی پێیەكانیان نەبێت، ئینجا هەر زیندانییەك بۆ (15) خولەك بە بەردەوامی بە بۆری پلاستیكی لەژێر پێیەكانیان دەدرا، ئەوە گێڕانەوەی زیندانییەك بوو لە موسڵ.\nئەو زیندانییە، دوای ئازادبوونی لە گرتووخانەی فەیسەڵییە لە سەرەتاكانی ئەمساڵدا، باسی شێوازەكانی ئەشكەنجەدانی بۆ رێكخراوی هیومان رایتس وۆچ باسكردووە، بەبێ ئەوەی ناوی بهێنرێت، لەبەر پاراستنی ژیانی.\nهیومان رایتس وۆچ لە راپۆرتێكدا كە (18) ی نیسان بڵاویكردەوە، لێپرسراوانی باڵای حكومەتی عێراقی تۆمەتباردەكات بە پشتگوێخستنی ئەو راپۆرتانەی لەبارەی دۆخی زیندانییانەوە هەیە، بەوپێیەش هێشتا ئەشكەنجەدان بەردەوامی هەیە.\nرێكخراوەكە لەرێگەی زیندانییەكی پێشترەوە، چۆتە نێو وردەكاری جۆری ئەشكەنجەی زیندانیان، بە تایبەت ئەوانەی بە تۆمەتی پەیوەندی لەگەڵ داعش دەستگیركراون.\nئەو زیندانییە دەڵێت، لە شەوێكی زیندانییكردنیدا، پاسەوانەكان لە شوێنی خۆی بردویانەتە دەرەوە بۆ بەشێكی تر لە پشت دەرگایەكی ئاسنەوە كە لە زیندانییەكانی تر دابڕاو بووە، ئەوەش بەوتەی هیومان رایتس وۆچ هاوشێوەی وەسفی ئەو شوێنەیە پێشتر دەستبەسەركراوان بۆ رێكخراوەكە باسیانكردووە.\nزیندانییەكە لەبارەی ئەوەی لەو بەشەدا بینیویەتی، باسی هەشت زیندانی دەكات بە روتی ئەشكەنجەدراون و دەڵێت، دوای ئەوەی ئاویان پێداكرا، هەریەكەیان بۆ (15) خولەك لەلایەن پاسەوانەكانەوە لەژێر پێیان دەدرا، دوای لێدان و هەر لەوێدا شەش زیندانی ددانیان بەوەدانا پەیوەندییان هەبووە بە داعشەوە، رێككەوتن لەسەر ئەوەش لە دانپێدانانەكەدا بڵێن، بۆ ماوەی چەند لەگەڵ داعش بوون.\nپاسەوانەكانی زیندان، جۆرە ئەشكەنجەیەكیان بەكارهێناوە كە هاوشێوەی خنكاندیان بووە بە ئاو، بۆ ئەوانەی دانیان بەهیچدا نەناوە، بەوتەی ئەو زیندانییە، دواتر پێنج لە پاسەوانەكان و ئەفسەرێك، هەریەكێك لە زیندانییەكان كە رووت بوون، بە نەقالەی پرتەقاڵییەوە بەسترانەوەو تا ئەو ئاستەی قاچیان گەیشتە سەرووی سەریان بەرزكرانەوەو دەموچاویان بە پارچەیەك پەڕۆ داپۆشرا، دواتر ئاو خرایە سەر دەمیان و بۆ پێنج خولەك بە بۆری پلاستیكی لێیان دەدرا.\nئەو زیندانییە دەڵێت، دواتر پاسەوانەكان دەستی زیندانییەكانیان لە پشتەوە بەست، لەرێی قولاپێكەوە بە سەقفەكەوە هەڵواسران بۆ نزیكەی كاتژمێرێك، بەوهۆیەوە تا كاتژمێر (2) ی بەرەبەیان هەموو زیندانییەكان دانپێدانیان لێوەرگیراوو بۆ زیندانەكەیان گەڕێندرانەوە.\nدوای كاتژمێرێك لە گەڕاندنەوەی، وەك زیندانییەكە باسیكرد، كاتێك لەگەڵ (12) زیندانی تردا بووە لە بەشەكەی خۆی، سێ بۆ چوار پاسەوان چونەتە ژورەوەو بە پێڵاوەوە چونەتە سەریان، كاتێك گۆرانیەكانی داعشیان وتۆتەوە.\nلە گێڕانەوەكەیدا بۆ هیومان رایتس وۆچ، ئەو زیندانییە ناوی چوار ئەفسەری گرتوخانەكەی هێناوە، كە راستەوخۆ بەشداربوون لە ئەشكەنجەدانەكەدا.\nهیومان رایتس وۆچ لە راپۆرتەكەیدا ئاماژەی بەوەداوە دوای چەندین مانگ لە راپۆرتەكانی پێشتر دەربارەی هەبوونی ئەشكەنجە لە گرتوخانەكاندا، حكومەتی عێراقی وەڵامی دوو نامەیان نەدراوەتەوە سەبارەت بە دەرەنجامی رێكارو لێكۆڵینەوەكان.\n(لەمیا فەقیە) جێگری بەرێوەبەری بەشی خۆرهەڵاتی ناوەڕاست لە رێكخراوەكە دەڵێت، لەكاتێكدا حكومەتی عێراق راپۆرتەكانیان پشتگوێ بخات لەبارەی هەبوونی ئەشكەنجەوە بە بەڵگەوە، سەیرنیە پێشێلكارییەكان بەردەوامی هەبێت، بۆیە پێویستە دەسەڵاتداران بە جددی ئەو دۆسیەیە وەربگرن.\nهیومان رایتس وۆچ لە مساڵدا دۆسیەی ئەشكەنجەدانی لە گرتوخانەكان و ناوی ئەفسەرانی تێوەگلاوی لەو دۆسیەیە رەوانەی لێپرسراوانی عێراقی كردووە، لەبارەی بەدوا داچوونەكانیشەوە كاتێك پرسیاری لە وەزیری دەرەوەو پشكنەری گشتی وەزارەتی ناوخۆ كردووە هیچ وەڵامێك نەدراوەتەوە.\nلە سەرەتای نیسانی ئەمساڵدا، ئەنجوومەنی باڵای دادوەری لە وەڵامی رێكخراوەكەدا باسی لەوەكردووە ژمارەیەك لە دادگاكانی عێراق، لێكۆڵینەوەی لە (275) سكاڵادا كردووە دژی لێكۆڵەرەوان تا كۆتایی (2018)، لەو ژمارەیە (176) دۆسیە چارەسەر كراوە بەبێ ئەوەی رونیبكاتەوە دۆسیەكان رەتكراونەتەوە یان لێكۆڵینەوەی تێدا كراوە، بەڵام هێشتا (99) دۆسیەی تر یەكلایینەكراوەتەوە.\nهیومان رایتس وۆچ داوادەكات دەستبەجێ لایەنە پەیوەندیدارەكان رێنمایی دەربكەن بۆ قەدەغەی ئەشكەنجەو مامەڵەی خراپ.\nكەركوك ناو راپۆرتێكی بڵاوكردۆتەوەو تێیدا باسی لەوەكردووە، لەمیا فەقیە دەڵێت، پێویستە حكومەتەكەی (عادل عەبدولـمەهدی) سەرۆك وەزیرانی عێراق بۆ خەڵكی بسەلـمێنێت جددیە لە كۆتاییهێنان بە ئەشكەنجە لە گرتوخانەكانیدا، بۆ ئەوەش رێكارو ئیجرائاتی بەهێز بگیرێتەبەر.\nئەڵماسێكی شینی ناوازە دەدۆزرێتەوە\nكۆمپانیای ئۆكاڤانگۆ سەربە حكومەتی بۆتسوانا رایگەیاند، توانیوویەتی گەورەترین ئەڵماسی شین دەربهێنێت كە كێشی (20) قیراتە.\nكۆمپانیاكە لە راگەیەندراوێكدا تیشكی خستۆتە سەر ئەوەی لە كانی ئۆپارا توانیوویەتی، ئەڵماسێكی شین بدۆزێتەوە كە كێشی (20) قیراتەو ناوی (شینی ئۆكاڤانگۆ) ی لەو ئەڵماسە درەوشاوە ناوە.\nلە راگەیەندراوەكەدا ئاماژە بەوە دراوە ئەو جۆرە ئەڵماسە كە بە دەگمەن لە جیهاندا هەیە پێشتر ئەڵماسی هێندە گەورەو درەوشاوە لەو وڵاتە كە دەكەوێتە باشووری ئەفریقیا نەدۆزراوەتەوە، چاوەڕوان دەكرێت تا كۆتایی ساڵ ئەم ئەڵماسە بفرۆشرێت.\nپاقڵاوەی بە بیبەر دروستكرا\nلە شارۆچكەی ئاكدەنیز كە یەكێكە لە ناوەندە گرنگەكانی بەرهەمهێنانی بیبەر لە چوارچێوەی (BİBEREXPO) پێشانگای رۆژانی ناساندنی جۆرەكانی بیبەر كە ئەمساڵ دووەمینی ساز دەكرێت، پاقلەوە بە بیبەر خرایەڕوو كە بووە جێی سەرنجی هەمووان.\nپێشانگاكە كە لەلایەن شارەوانی ئاكدەنیزو موختارانی كازانڵی و (ئاداناڵی ئۆغڵۆ) ەوە رێكخرابوو لە ناوچەی كەزانڵی كرایەوە.\nلەو پێشانگایەدا كە ژمارەیەكی زۆر لە بەرهەمهێنەران ستادیان كردبووەوە، جۆرەكانی بیبەر ناسێندراو پاقلاوەی بە بیبەر كە پێشكەشدەكرا لەلایەن هاوڵاتیانەوە گرنگییەكی زۆری پێدرا.\nئابوری ... نرخی نەوت بەرز دەبێتەوە\nنرخی نەوت لە بازاڕەكانی جیهان بەرز بوونەوە تۆمار دەكات، ئەوەش بەهۆی خواستی زۆری جیهان لەسەر نەوت.\nلەلایەكی دیكەوە سعودییە ئاستی هەناردەی نەوتی كەمكردۆتەوە، لە ئەمریكاش ئاستی یەدەگی نەوت دابەزینی بەخۆیەوە بینیوە، ئەوەش بۆتە مایەی بەرز بوونەوەی نرخەكان لە بازاڕەكانی جیهان.\nبەپێی زانیارییەكان، ئەمڕۆ نرخی بەرمیلێك نەوتی برێنت بە (72.27) دۆلارو نرخی بەرمیلێك نەوتی خاویش بە (64) دۆلار مامەڵەی پێوەكراوە.\nبۆ چارەی 14 نەخۆشی، نیسك بخۆن\nنیسك لەگەڵ ئەوەی خواردنێكی سووك و خۆشە چەندین سوودی گرنگیشی بۆ لەشی مرۆڤ هەیە لەوانە:\n1. هێزی بەرگری لەش بەهێز دەكات و دەیپارێیزی لەهەندێك نەخۆشی وەك هەڵامەت بەتایبەتی لە وەرزی زستان.\n2. پارێزگاری لە تەندروستی ئێسك دەكات و بەهێزی دەكات و دەیپارێزی لە لاوازی.\n3. ددانی مرۆڤ بەهێز دەكات و رێگری لە كلۆربوون دەكات و پدووی مرۆڤ دەپارێزێت لە ئاوسان.\n4. پارێزگاری لە دڵی مرۆڤ دەكات و رێگری لە جەڵتە دەكات.\n5. نیسك كار دەكات لەسەر بەهێزكردن و چاڵاككردنی كۆئەندامی دەمار، چونكە ڤیتامین بی لە خۆ دەگرێت.\n6. نیسك یارمەتیدەرە بۆ ئاسانكردنی كرداری هەرس.\n7. هێزێكی زۆر بە ئافرەتی دووگیان دەبەخشێت و پارێزگاری لە كۆرپەلەی ناو سكی دەكات.\n8. وات لێدەكات هەست بە تێربوون بكەیت و ئەمەش زۆرباشە بۆ دابەزاندنی كێش.\n9. نیسك چارەسەری كەم خوێنی دەكات، چونكە توخمی ئاسن لە خۆ دەگرێت.\n10. نیسك یارمەتیدەرە بۆ دەركردنی ژەهری ناو لەش.\n11. نیسك وا دەكات مرۆڤ میزی زیاتر بكات ئەمەش بۆ گوریچلەكان باشە.\n12. نیسك پارێزگاری لە هێزی چاو دەكات.\n13. نیسك پێستی مرۆڤ دەپارێزێت و پیربوون دوادەخات، چونكە ڤیتامین ئەی لە خۆ دەگرێت.\n14. نیسك رێگری لە قەبزی دەكات و مرۆڤ دەپارێزێت لە هەرسی خراپ.\nئەڤۆگادۆ بخۆن، ئەم سوودانەی هەیە\nئەڤۆگادۆ، میوەیەكی دەوڵەمەندە بە چەوری تەندروست، لە ناوچە گەرم و شێدارەكان هەیە، شوێنی سەرەكی مەكسیك و ئەمریكای ناوەڕاستە، زیاتر لە (20) جۆر ڤیتامین و كانزای تێدایە.\nسوودەكانی خواردنی ئەڤۆگادۆ:\n1. ئەڤۆگادۆ، دەوڵەمەندە بە ترشە چەوری و ترشی لیونیك، كە دەبێتە هۆی كەمكردنەوەی رێژەی كۆلیسترۆڵی خوێن، بۆ دڵ بەسوودە.\n2. بەهۆی بوونی رێژەیەكی زۆر ریشاڵیەوە، رێگە لە قەبزبوون دەگرێت و كرداری هەرس رێكدەخات.\n3. میوەیەكە دەوڵەمەندە بە (لوتین) كە كاریگەری لەسەر پاراستنی بینایی چاوەكان هەیە.\n4. بڕێكی زۆر ترشی ئۆلیكی تێدایە، كە یەكێكە لەو چەوریانەی دەبێتە هۆی هەستكردن بە تێری بۆ ماوەیەكی زۆر، واتە ژەمێكی كەمتر دەخۆیت، ئەمەش وادەكات كێشت هاوسەنگ بێت.\n5. بەهۆی بوونی زەیتێك لە ئەڤۆگادۆدا، یارمەتیدەرە بۆ زوو چاكبوونەوەی جەستەو پێدانی بەها خۆراكیەكان بە جەستە.\n6. ئەڤۆگادۆ بڕێكی باش ماددەی (فیتوستیرول) ی تێدایە، كە رێژەی كۆلیسترۆلی زیانبەخش لە جەستە كەمدەكاتەوە.\n7. یاریدەی كەمبوونەوەی ئازاری سوڕی مانگانە دەدات، چونكە ڤیتامین ئی زۆر تێدایە.\n8. بەهەمانشێوە بەهۆی بوونی ڤیتامین ئیەوە، پێست لە چرچبوون دەپارێزێت و شێداری دەكات.\n9. بڕێكی زۆر وزە بە لەش دەبەخشێت و چاڵاكی دەكات.\nپەڕەى 1 لەکۆى 5065 پەڕەدا


https://1baiser.com كتێبی خوێندن بۆ فرۆشتن دزە دەكاتە سەر شەقامەكان |\nHome سەرەکی كتێبی خوێندن بۆ فرۆشتن دزە دەكاتە سەر شەقامەكان\nپەروەردە 14 ملیۆن دۆلار بۆ چاپكردن خەرج دەكات\nئاژانس –شیروان محەممەد ئەمین\nبە حەوت هەزار دینار كتێبی بیركاری و پۆلی نۆ و مەلزەمەیەكی زانستم لە كتێبفرۆشەكانی بەردەركی سەرای سلێمانی كڕی، چونكە لە مەكتەبەكەم كتێب نەمابوو وەری بگرم، مەلزەمەكەش ڕوونكردنەوەی تێدایە، ئەمە قسەی هێرش عوسمان، خوێندكاری پۆلی نۆیەم بوو لە خوێندنگەیەكی شاری سلێمانی.\n(39418)، (11768) نموونەی ژمارەی نووسراوی ڕەسمیی بواری پەروەردەیە، كە لەبەر دەست ״ئاژانس״دان و لە ساڵی پاردا گشتێنراون تاوەكو مەلزەمە لە ناوەندەكانی خوێندن قەدەغە بكرێت، بەڵام بە ئاشكرا دەفرۆشرێت و هێشتا لە ساڵی خوێندنی 2019-2020داین و كاری نایاسایی فرۆشتنەوەی كتێبەكانی پڕۆسەی خوێندن و درووستكردنی مەلزەمە وەك خۆیەتی، لە كاتێكدایە ساڵانە زیاتر لە 14 ملیۆن دۆلار بۆ چاپكردنی كتێب لە لایەن حكومەتەوە خەرج دەكرێت.\nبەرپرسێكی باڵای دیوانی وەزارەتی پەروەردە بۆ ״ئاژانس״ دەڵێت: ״دەبێت وەزارەتی پەروەردە ڕێگری بكات لە دیاردەی فرۆشتنەوەی كتێب و درووستكردنی مەلزەمە، چونكە كورتكردنەوەی پڕۆگرامەكان لە چەند لاپەڕەیەكدا خوێنەر بە هەڵەدا دەبات و بنەمای ئەو كارەش پێچەوانەی یاسایە، بەڵام تا ئێستا هیچ هەڵمەتێك ئەنجام نەدراوە و تەنها كەسێكیش لەسەر ئەو كارە دەستگیر نەكراوە״.\n״ئەوانەی كتێب دەفرۆشنەوە یان مەلزەمە دادەنێن لە لایەن وەزارەتی پەروەردەوە مۆڵەتیان پێ نەدراوە و بۆ بازرگانی ئەو كارە دەكەن، وەزارەتیش ناتوانێت بازاڕی ڕەش كۆنتڕۆڵ بكات، چونكە زیاتر لە 15 ساڵە بەو جۆرەیە، پێویستە لایەنەكانی تری پەیوەنددار ڕێگری لە فرۆشتنی كتێب و مەلزەمە بكەن״، ئەو بەرپرسەی وەزارەتی پەروەردە وای وت.\nبە پێی ئامارێك لە بەشی چاپەمەنییەكانی وەزارەتی پەروەردە كە وێنەیەكی دەست ״ئاژانس״ كەوتووە و تیایدا هاتووە: ״ساڵانە 1100 ناونیشانی كتێبی خوێندن بە زمانەكانی كوردی و ئینگلیزی و عەرەبی و سریانی و توركمانی چاپ دەكرێت، بە كۆی گشتی دەگاتە 15 ملیۆن كتێب لە ماوەی ساڵی 2015 تا 2019، تێچووی چاپی كتێب لە نێوان 13 بۆ 14 ملیۆن دۆلار بووە.״\nوەزیری پەروەردە بە بیانووی نەبوونی كات ئامادە نەبوو لەم بارەوە قسە بۆ ״ئاژانس״ بكات، ئەمەش لە كاتێكدایە وەزارەتەكەی وتەبێژی نییە و هیچ بەرپرسێكی باڵاش بە ناوی ئاشكرا مافی لێدوانی نییە.\nحەسەن عەلی، یەكێكە لەو دەیان كتێبفرۆشانەی بازاڕی قەڵا لە هەولێر بە ״ئاژانس״ی وت: ״هەموو كتێبەكانمان بە شێوەی مەلزەمە لا دەست دەكەوێت و پڕۆگرامی سێ پۆلی كۆتایی ئامادەیی هەمووی بووەتە مەلزەمە و فرۆشی زۆرە״.\n״ئەوانەی كاری فرۆشتنی كتێبی پڕۆگرام دەكەن، لە كەسانی تایبەت لە قوتابخانە و بەڕێوەبەرایەتییەكانەوە دەستیان دەكەوێت و موشتەریی تایبەتیان هەیە دەیاندەنێ، یان لە ڕێی ئاڵوگۆڕپێكردنی لەگەڵ قوتابیان دەستیان دەكەوێت״، ئەو كتێبفرۆشە وای وت.\nدیاردەی كتێبفرۆشتنی پڕۆگرام و مەلزەمەی قەدەغەكراو تایبەت نییە بە شارێك، بەڵكوو لە تەواوی شار و شارۆچكەكاندا هەیە.\nئازاد ئەحمەد، خاوەنی كتێبخانەی ئاكرێ لە دهۆك بە ״ئاژانس״ی وت: ״كتێبی وەزارەتی پەروەردە لە یەك حاڵەتدا دەفرۆشرێت ئەویش لە چاپخانەكان چاپی دووەم كرابێت كە دیار و ئاشكرایە، چاپی ئەسڵی نافرۆشرێت״.\n״قوتابییان زۆر پشت بە مەلزەمە دەبەستن، چونكە پوخت و كورتكراوەیە و بازاڕیشی گەرمە و خوێندكاران دەیكڕن״.\nلیژنەی پەرلەمانی كوردستانیش ئاگاداری ئەو سەودا و مامەڵەیەی بازاڕەكانی كتێب و مەلزەمەی قەدەغەكراون و بە دواداچوونیان كردووە.\nشادی نەوزاد، ئەندامی لیژنەی پەروەردە لە پەرلەمانی كوردستان بۆ ״ئاژانس״ دەڵێت: ״دانانی مەلزەمە و فرۆشتنەوەی كتێب كارێكی نایاساییە و نابێت لە ناو پەڕاو و كتێبفرۆشەكان لە بازاڕەكاندا بازرگانیی پێوە بكرێت، داوامان لە وەزارەتی پەروەردە كردووە ئەو دیاردەیە ڕابگیرێت״.\n״بە پێی بەدواداچوونی ئێمە، كتێبفرۆشەكانی هەرێمی كوردستان هەندێكیان خۆیان بە كوالێتیی نزمتر چاپی دەكەنەوە و هەندێكی تریش بە شێوەیەكی نەزانراو دەستیان دەكەوێت و دەیفرۆشنەوە، ئەمەش جێگەی قبووڵ نییە و پێویستە وەزارەتی پەروەردە بەردەوام لیژنەی چاودێری لە بازاڕەكاندا هەبێت بۆ ڕێگرتن لەو دیاردەیەی كە هەیە״، شادی نەوزاد وای وت.\n39418 ژمارەی نووسراوی گشتێنراوی پەروەردەی ڕۆژئاوایە بۆ قەدەغەكردنی مەلزەمە، بە تایبەت زیندەزانی، كە هەڵەكانی سەرلێشێوانی لە لای مامۆستا و خوێندكار درووست كردووە. دڵشاد عومەر، بەڕێوەبەری گشتیی پەروەردەی سلێمانی بۆ ״ئاژانس״ وتی: ״هیچ كێشەیەك لە هەبوونی مەلزەمەدا نییە و خوێندكاران ئازادن لە بەكارهێنانی، بەڵام نابێت مامۆستایان لەسەریان فەرز بكەن.״\n״فرۆشتنی كتێب كارێكی نایاساییە و ئەوەش نەبووەتە دیاردە و بە دەگمەن كارێكی لەو جۆرە هەبووە״، دڵشاد عومەر وا دەڵێت.\nله سلێمانی باندێكی فرتوفێڵی ئۆتۆمبێل ده‌ستگیرده‌كرێن


بەڕێوەبەرایەتییەكی پەروەردەی هەرێم 3 ڕۆژ پشووی ڕاگەیاند – تۆڕی میدیایی خەڵک\n2020/01/25 - 3:19 PM\nبەڕێوەبەرایەتی پەروەردەی چۆمان ڕایدەگەیەنێت، كە بەهۆی بارینی بەفرەوە سێ ڕۆژ لە ناوەندەكانی خوێندن دەبێتە پشووی فەرمی.\nبەڕێوەبەرایەتی پەروەردەی چۆمان لە ڕاگەیەنراوێكدا لە هەژماری خۆی لە فەیسبووك ئاماژەی بەوەكردووە، كە بەهۆی بارینی بەفرێكی زۆرەوە سێ ڕۆژ پشووی فەرمی دەبێت لە ناوەندەكانی خوێندنی سنووری بەڕێوەبەرایەتییەكەمان.\nئەم بڕیارەی پەروەردەی چۆمان لەكاتێكدایە، كە شەوی ڕابردوو بەهۆی شەپۆلی بەفربارینەوە وەزارەتی پەروەردەی حكومەتی هەرێم دەسەڵاتی دا بە بەڕێوەبەرایەتییەكانی پەروەردە بۆ ڕاگەیاندنی پشووی فەرمی لەپێناو پاراستنی گیانی خوێندكاران و مامۆستایان.\nبەفر بارینپشووی فەرمیپەروەردەخوێندكاران\nڕۆژێكی تری بۆ زیادكرا\nحكومەتى هەرێم لیستی بۆنەو پشووەكانی ساڵی 2020 ڕادەگەیەنێت


ژمارەی گیانلەدەستدان بە کۆرۆنا لە ئەمریکا گەیشتە ئاستێکی مەترسیدار\n2020.04.24 - 13:55\nژمارەی گیانلەدەستدان بە ڤایرۆسی کۆرۆنا لە ئەمریکا گەیشتە ئاستێکی زۆر بەرز و لە ماوەی 24 کاتژمێری ڕابردوودا زیاتر لە سێ هەزار توشبووی ڤایرۆسەکە لەو وڵاتە گیانیانلەدەستداوە، ئەوەش بە سێهەمین بەرزترین ژمارەی مردن دادەنرێت لە سەرەتای بڵاوبوونەوەی ڤایرۆسەکە لەو وڵاتە.\nئاژانسی "فرانس پریس" بڵاویکردەوە، بەگوێرەی داتا فەرمییەکانی ئەمریکا، ژمارەی مردووان بە پەتای کۆرۆنا لەو وڵاتە بازدانێکی مەترسیداری بە خۆیەوە دیوە، بە جۆرێک لە ماوەی لە 24 کاتژمێری ڕابردووا سێ هەزار 176 کەس بە پەتاکە گیانیانلەدەستداوە ئەوەش بە سێهەمین بەرزترین ژمارەی تۆمارکراو دادەنرێت لە سەرەتای دەرکەوتنی نەخۆشییەکە لە ئەمریکا.\nئاماژە بەوەشکراوە، بەگوێرەی پڕۆژەیەکی زانکۆی "جۆنزهۆبکنز"ی ئەمریکی کە لە ڕێگەیەوە چاودێری ژمارەی توشبووانی پەتاکە دەکرێت لە سەرانسەری جیهاندا، دەرکەوتووە لە ماوەی 24 کاتژمێری ڕابردودا ژمارەی مردوان بە ڤایرۆسەکە لە ئەمریکا گەیشتووەتە ئاستێکی مەترسیدار.\nئەمە لە کاتێکدایە کە ئەندرو کۆمۆ، حاکمی ولایەتی نیویۆرکی ئەمریکا، ڕایگەیاندووە: " لێکۆڵینەوەکان دەریدەخەن کە ژمارەی تووشبووانی ڤایرۆسی کۆرۆنا لە ویلایەتەکەیان زۆر لەوە زیاترە کە تۆمارکراون".\nئاماژەی بەوەشكردووە، لە لێکۆڵینەوەیەکدا کە لەسەر سێ هەزار هاووڵاتی کراوە، دەرکەوتووە کە 13.9٪یان هەڵگری ئەو دژە تەنانەن کە سیستمی بەرگریی لەشیان لە دژی کۆرۆنا دروستیکردوون، ئەمەش ئاماژەیەکە بۆ ئەوەی ئەو کەسانە پێشتر تووشی کۆرنا بوون بەبێ ئەوەی نیشانەکانیان لێ دیاربێت".\nبەپێی ئامارەکان تائێستا زیاتر لە 886 هەزار کەس لە ئەمریکا توشی ڤایرۆسی کۆرۆنا بوون، لەو ژمارەیە نزیکەی 86 هەزار کەس چاکبوونەتەوە وزیاتر لە 50 هەزار توشبووش گیانیان لەدەستداوە.\nژمارەی توشبووان بە کۆرۆنا بەربەستی سێ ملیۆن حاڵەتی تێپەڕاند\n2020.04.27 - 23:36\nئێران؛ ژمارەى توشبوون و گیانلەدەستدان بە ڤایرۆسى کۆرۆنا بەرزبوەوە\n2020.04.24 - 16:22\nسبەینێ سەرکردایەتی یەکێتی تاوتوێی ئاڵۆزبوونی پەیوەندییەکانی لەگەڵ پارتی دەکات\n2020.05.09 - 14:06


Faptele Apostolilor 25 NTLR - کردار 25 KSS\nبابەتی پۆڵس لەلای قەیسەر\n1کاتێک فێستۆس گەیشتە هەرێمەکە، لەدوای سێ ڕۆژ لە قەیسەرییەوە چووە ئۆرشەلیم. 2کاهینانی باڵا و ڕابەرانی جولەکە سکاڵایان لە پۆڵس کرد و لە فێستۆس پاڕانەوە، 3تکایان لێکرد چاکەیەکیان لەگەڵ بکات بەوەی پۆڵس بنێرێتە ئۆرشەلیم، چونکە لەسەر ڕێگا بۆسەیان بۆ نابووەوە تاکو بیکوژن. 4فێستۆس وەڵامی دایەوە: «پۆڵس لە قەیسەرییە دەستبەسەرە و خۆشم بە زوویی دەچم بۆ ئەوێ.» 5ئینجا گوتی: «با گەورە پیاوانتان لەگەڵم بێن، ئەگەر پیاوەکە خراپەیەکی هەیە، با سکاڵای لێ بکەن.»\n6دوای ئەوەی کە فێستۆس هەشت بۆ دە ڕۆژێک لەگەڵیان مایەوە، چوو بۆ قەیسەرییە. بۆ بەیانی لەسەر کورسی دادوەری دانیشت و فەرمانی دا پۆڵس بهێنن. 7کاتێک کە هێنایان، ئەو جولەکانەی لە ئۆرشەلیمەوە هاتبوون لێی کۆبوونەوە و تاوانی زۆر و ترسناکیان خستە پاڵی، بەڵام نەیانتوانی بیسەلمێنن.\n8ئەوسا پۆڵس بەرگری لە خۆی کرد: «هیچ شتێکم لە دژی تەوراتی جولەکە یان پەرستگا یان قەیسەر نەکردووە.»\n9بەڵام فێستۆس دەیویست چاکە لەگەڵ جولەکەدا بکات، لە پۆڵسی پرسی: «دەتەوێ بچیتە ئۆرشەلیم و لەوێ سەبارەت بەم شتانە دادگاییت بکەم؟»\n10پۆڵس گوتی: «لەبەردەم کورسی دادوەری قەیسەر وەستاوم، دەبێت لێرەش دادگایی بکرێم. خراپەم لەگەڵ جولەکە نەکردووە، وەک چۆن خۆت باش دەزانیت. 11ئەگەر تاوانێکم کردبێت شایانی سزای مردن بێت، ئەوا لە مردن ڕامنەدەکرد. بەڵام ئەگەر ئەو شتانەی منی پێ تاوانبار دەکەن ڕاست نەبێت، ئەوا کەس ناتوانێت بمداتە دەستیان. داواکەم دەدەمە قەیسەر!»\n12دوای ئەوەی کە فێستۆس لەگەڵ ڕاوێژکارانی قسەی کرد، گوتی: «داواکەت دایە قەیسەر، دەچیتە لای قەیسەر!»\nڕاوێژی فێستۆس بە ئەگریپاس\n13دوای چەند ڕۆژێک شا ئەگریپاس و بەرنیکی هاتنە قەیسەرییە تاکو سڵاو لە فێستۆس بکەن. 14کاتێک چەند ڕۆژێکیان لەوێ بەسەربرد، فێستۆس بابەتی پۆڵسی خستە بەردەم پاشا و گوتی: «پیاوێک لێرەیە فیلیکس بە گیراوی بەجێی هێشت. 15کاتێک چوومە ئۆرشەلیم، کاهینانی باڵا و پیرانی جولەکە داوایان خستە پێشم تاکو تاوانبار بکرێت.\n16«جا پێم گوتن نەریتی ڕۆمانییەکان نییە پێش ڕووبەڕووکردنەوەی سکاڵا لێکراو و سکاڵاکاران کەسێک بەدەستەوە بدەن، تاکو دەرفەتی بەرگری لە دژی سکاڵاکە هەبێت. 17کاتێک لێرە کۆبوونەوە، خێرا بۆ بەیانییەکەی لەسەر کورسی دادوەری دانیشتم و فەرمانم دا کە پیاوەکە بهێنن. 18کاتێک سکاڵاکاران بەرامبەری وەستان، تۆمەتێکی وایان نەدایە پاڵی کە من چاوەڕێم دەکرد، 19بەڵکو مشتومڕیان لەسەر هەندێک بابەتی تایبەت بە ئایینەکەیان و پیاوێکی مردوو بوو بە ناوی عیسا، کە پۆڵس دەڵێت زیندووە. 20کاتێک دڵنیا نەبووم چۆن لێکۆڵینەوە لەم شتانە بکەم، گوتم لەوانەیە حەز بکات بچێتە ئۆرشەلیم و لەوێ لەسەر ئەم شتانە دادگایی بکرێت. 21بەڵام کاتێک پۆڵس داواکارییەکەی بەرزکردەوە کە بۆ بڕیاری ئیمپڕاتۆر بهێڵرێتەوە، فەرمانم دا بیهێڵنەوە هەتا بۆ قەیسەری دەنێرم.»\n22ئەگریپاس بە فێستۆسی گوت: «من حەز دەکەم خۆم گوێ لەم پیاوە بگرم.» گوتی: «بەیانی گوێت لێی دەبێت.»\n23بۆ بەیانی ئەگریپاس و بەرنیکی بە پێشوازییەکی گەورە و شکۆدارەوە هاتن و لەگەڵ فەرماندە و پیاوماقوڵانی شاردا هاتنە هۆڵی گوێگرتن. فێستۆس فەرمانی دا و پۆڵس هێنرا. 24فێستۆس گوتی: «شا ئەگریپاس و هەموو ئامادەبووان کە لەگەڵماندان، ئەم پیاوەی دەیبینن، ئەو کەسەیە کە هەموو گەلی جولەکە لە ئۆرشەلیم و لێرە لێم پاڕانەوە و هاواریان دەکرد کە نابێت چیتر بژیێت. 25بۆم دەرکەوت هیچی نەکردووە شایانی مردن بێت، بەڵام لەبەر ئەوەی کە خۆی داواکارییەکەی دایە ئیمپڕاتۆر، بڕیارم دا بینێرم بۆ لای. 26لەبەر ئەوەی لەبارەی ئەمەوە شتێکم نییە کە بە دڵنیاییەوە بۆ قەیسەری خاوەن شکۆی بنووسم، بۆیە هێنامە بەردەمتان، بە تایبەتی بەردەمی تۆ، شا ئەگریپاس، تاکو کە لێکۆڵینەوە کرا، شتێکم هەبێت بینووسم، 27چونکە بەلای منەوە شیاو نییە گیراوێک بنێرم بێ دیاریکردنی ئەو تاوانەی لە ئەستۆیەتی.»\nKSS : کردار 25


پارتی: سەرەداومان لەسەر تەقەكردن لە بارەگاكەی چەمچەماڵ دەستكەوتووە – تۆڕی میدیایی خەڵک\nپارتی: سەرەداومان لەسەر تەقەكردن لە بارەگاكەی چەمچەماڵ دەستكەوتووە\n2018/07/21 - 7:59 PM\nشەوی ڕابردوو لە سەنتەری قەزای چەمچەماڵ لە نێو ئۆتۆمبێڵێكی ”بی‌ئێم”ـەوە تەقە لە بارەگایەكی پارتی دیموكراتی كوردستان كرا و بەرپرسێكی پارتیش لەو شارۆچكەیە ئاشكرای دەكات، “سەرەداومان دەست كەوتووە و لێكۆڵینەوە لە ڕووداوەكە بەردەوامە”.\nلوقمان شوانی، كارگێڕی لقی ١٩ی پارتی لە چەمچەماڵ بە مالپەڕی فەرمی حزبەكەی ڕاگەیاندووە، “كاتژمێر ١ی شەوی ڕابردوو لە نێو ئۆتۆمبێڵێكی جۆری (بی‌ئێم’)ەوە ژمارەیەك چەكدار تەقەیان لە بارەگای لیژنەی ناوچەی چەمچەماڵی پارتیمان كردووە و بە ھۆی دەستڕێژییەوە ژمارەیەك فیشەك بەر بینای لیژنەی ناوچە كەوتوون، بەڵام ھیچ زیانێكی گیانی بە دوای خۆیدا نەھێناوە”.\nڕاشیگەیاندووە، ماوەی شەش ساڵە ناوە ناوە لە سنووری قەزای چەمچەماڵ تەقە لە بارەگاكانمان دەكرێت، بەتایبەتی لە كاتی نزیكبوونەوەی پڕۆسەی ھەڵبژاردنەكان دیاردەی تەقەكردن لە بنكە و بارەگای پارتیمان زیاتر دەبێت، ئەمەش لای ئێمە جێگەی گومانە.\nدەربارەی دەستگیركردنی تەقەكەرانی شەوی ڕابردوو، لوقمان شوانی وتویەتی، “ھێشتا بكەرانی ڕووداوی شەوی ڕابردوو دەستگیر نەكراون و لێكۆڵینەوە دەستی پێ كردووە، بەڵام ئێمە وەك حزب سەرەداومان دەست كەوتووە، ئەوانەی تەقەیان كردووە سەر بە لایەنێكی سیاسین، ھەركاتێك لەسەریان ساخ بووەوە دەیاندەینە دادگا بۆ ئەوەی بە سزای خۆیان بگەن”.\nهەلی كار دابین دەكرێت\nپڕۆژەیەك بۆ نەهێشتنی بێكاری لە سلێمانی ڕاگەیەنرا\n“لەترسی خۆپیشاندان 300 بەرپرس عیراق-یان جێهێشتووە”\nیاداشتی بانگێشتی سەرۆك وەزیران و جێگرەكەی ئامادەكرا\n“یەكگرتوو پێیەكی لە حكومەت و پێیەكەی تری لە ئۆپۆزسیۆن بوو”\nبومەلەرزەیەك سنوری سلێمانی هەژاند\nپارتی لەسەر مەسرور بارزانی هۆشداری بە یەكێتی و گۆڕان دەدات\nیەکێتی: ئەنجومەنی شارەوانی هەولێر لەلایەن پارتییەوە پێكهێنرا\nبەشێكی زۆری سلێمانی و دەورووبەری بێ ئاو دەبن\n2020/09/25 - 5:00 PM\nوەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 706 حاڵەتی تووشبوون بە كۆرۆنا تۆماركراوە و 25 كەسیش گیانیان لەدەستداوە.\nوەزارەتی تەندروستی حكومەتی هەرێم لە ڕاگەیەنراوێكدا ئاماژەی بەوەكردووە، 4739 پشكنین ئەنجام دراوە و دەركەوتووە لە هەولیر 250 كەس و سلێمانی 113 كەس و لە گەرمیان 32 كەس و ڕاپەڕین 15 كەس و دهۆك 256 و هەڵەبجە 31 كەس تووشی كۆرۆنا بوون.\nئاشكراشی كردووە، كە 521 كەس چاكبوونەوە و 25 كەسیش گیانیان لەدەستداوە.\n2020/09/25 - 4:30 PM\nبەڕێوەبەرایەتی هاتووچۆی سلێمانی ڕایدەگەیەنێت ، پاش نیوەڕۆی ئەمڕۆ بەهۆی نەمانی ئیستۆپەوە لەسەر ڕێگای پێنجوێن بارهەڵگرێكی گواستنەوەی ئۆتۆمبێل بە شەش ئۆتۆمبێلەوە وەرگەڕا.\nبەڕێوەبەرایەتی هاتووچۆی سلێمانی لە ڕاگەیەنراوێكدا بڵاویكردەوە ، پاش نیوەڕۆی ئەمڕۆ هەینی 25ی ئەیلول2020 ڕووداوێكی وەرگەڕان لەسەر ڕێگای سەرەكی پێنجوێن بۆ سەیدسادق ڕوویدا .\nڕاشیگەیاندووە، ڕووداوەكە بەهۆی نەمانی ئیستۆپی بارهەڵگرێكی ئۆتۆمبێلەوە بووە، كە بەوهۆیەیەوە شەش ئۆتۆمبێل، كە بە بار هەڵگرەكە بووە كەوتە ناو دۆڵێكەوە .


ئه‌ڤ چ ره‌وشه!؟.. | Evro News\nسه‌ره‌كى گۆتار ئه‌ڤ چ ره‌وشه!؟..\nئه‌ڤ چ ره‌وشه!؟..\nره‌وشه‌ك ئالۆزه، ده‌وروبه‌ر هه‌مى ئاگرن، ئه‌و بخوه ئاگرن و د ئاگرێ خوه‌دا سۆژن، چه‌قێن وان ب مه دكه‌ڤن، هه‌ر لایه‌كێ بچیێ خراپتره، دگه‌ل خوه د خرابن، ل گه‌ل یێن ده‌وروبه‌رێن خوه خرابترن، ل گه‌ل یێن خوه د باش نینن دێ چاوا ل گه‌ل یێن دى دباش بن، زانا دبێژن هه‌كه ته بڤێت یێ ته‌نا بى ته‌نایێ بده جیرانى ژى دا د ته‌نایێ دا بمینى، و یێ بۆ ئێكى نه‌خۆشكه‌ت دێ بۆ وى ژى نه‌خۆش بیت، سته‌مكار د ئاگرێ سته‌مكرنێ دا دكه‌لیت، هه‌كه هه‌ڤكارێن وى ژى د سۆدمه‌ندبن د سته‌مكاریێ دا ل دووماهیێ دێ سته‌مكار و هه‌ڤكارێن وى د ئاگرێ سته‌ما وى و كه‌ربوكینا سته‌ملێكریان دا سۆژن.\nمێژوویا سته‌مكاران بخوینن بزانن چ ب سه‌رێ خه‌لكێ خوه ئینایه به‌رى خه‌لكێ دیتر، پاش بزانن كا دووماهیا وان چاوا بوویه و ب چ ب سه‌رێ وان هاتیه، و میژوویێ جهێ وان ل كیش به‌رپه‌ران نڤیسه و په‌ند و وانان لێببینن.\nدووهى ده‌ستهه‌لاتدارێن ڤان ده‌وروبه‌ران سته‌مكارێن درندانه‌بوونه، حه‌تا بۆسته‌كا عه‌ردێ ئێكێ دیتر داگیردكر شه‌ر و كوشتن و تالانكرن دكر، حه‌تا بیروباوه‌رێن خوه دسه‌پاندن بیروباوه‌ر و كلتۆرێ یێن دى ژناڤدبرن، حه‌تا مزگه‌فته‌ك ئاڤادكر ب ده‌هان دێر و كنیشت و په‌رستگه‌ه خراب دكرن، حه‌تا هه‌ڤركه‌كێ خوه دكوشت ب ده‌هان ژ خه‌لكێ خوه ژى دكرنه گورى و قوربان، یا ب ناڤێ شارستانیه‌ت و پێشكه‌فتنا وان سه‌رده‌مان دا ناسین ل سه‌ر كلوخێن مرۆڤان و گیانێ جانان و خوینا گه‌نجان و وێرانكرنا وه‌لاتان دهاته نژینین، ئاڤاكرنه‌كا بێ بنیات بوو و ئاڤاهیه‌كێ هژهژین بوو، له‌وا هندى ئاڤادكر هه‌ر ب سه‌رێ واندا د هه‌رفت، میّژوویه‌كا شه‌رانگیرى و خویناوى و یرانكه‌ر، ب ملیۆنان گۆرى و قوربان پێناڤى ناڤێ سته‌مكاره‌كى!. ده‌ستهه‌لاتدارێن ئه‌ڤرۆ ژى میراتگرێن وان به‌ره‌بابانه و هه‌لگرێن وى كلتوورى نه، وه‌كو وانه و خراپترن و وه‌سا دهێت پێشبینیكرن یێن بهێن ژى دێ د وه‌سا بن و خراپتر بن، كوشتنه، سوتنه، دزیه، تالانه، ژناڤبرنه، و وێرانكرنه، ئه‌ڤه‌یه كلتۆرێ ملله‌تێن ده‌وروبه‌رێن كوردستانێ و شانازیێ پێ دبه‌ن و ل سه‌ر دچن، هه‌ر رژێمه‌كا چووى ئێكا خراپتر هاتیه شینێ، ب كوشتنێ و ژناڤبرنێ هاتینه و هه‌ر ب وێ رێ چووینه، ئه‌ڤه گورگن، هه‌ڤدو درینن، یێن دى هه‌كو پێچێبیت دبرینن، چ خزمه‌تا شارستانیه‌تێ و مرۆڤایه‌تیێ نه‌كریه و ژێ ناهێت بكه‌ن، مرۆڤ چاڤه‌رێ چ باشیێ لێناكه‌ت، تنێ ب هێزێ به‌رسڤا وان دهێته‌دان، (قوه‌ت عله‌تى دبریت)، كوردستان یا خواستیه خوه بهێز بێخیت، ئه‌و هێزا دشێت به‌رسینگا وان ركه‌به‌ریا بگریت، كو خوه دهه‌ڤگرتنێ و میساقێ نه‌ته‌وه‌یى و نشتیمانى دا دبینیته ڤه.\nكوردستان وه‌لاته‌كێ ئارامبۆیه، چونكى خه‌لكێ وێ مرۆڤێن ئاشتیخواز جامێربوونه، لێ هه‌ر ئه‌ڤ وه‌لاته مه‌یدانا شه‌ر و ململانا هێزێن ده‌وروبه‌ران بوویه، و ژلایێ وانڤه هاتیه داگیركرن و پارچه‌پارچه‌كرن و لێكڤه‌كرن و بێ به‌هركرینه ژ ئاساییترین مافێن وانێن ره‌وا، و هه‌ر پارچه‌ك بوویه پشكه‌ك ژ هه‌ڤكێشێن وێ ده‌وله‌تا داگیركه‌ر به‌رامبه‌ر ده‌وله‌تا دیترا داگیركه‌ر، و گه‌له‌ك جاران ژ ئه‌نجامێن شه‌رێن ڤان داگیركه‌ران دگه‌ل هه‌ڤدو كورستانیێن وان پارچان بووینه پشكه‌ك ژ سۆته‌مه‌نیا وان ململانان بێى كو مافه‌ك تێدا هه‌بیت یان به‌هره‌ك.\nشه‌ر و ململانێ ل به‌رى سه‌رهه‌لدانا ئیسلامى ل ناڤبه‌را ده‌وله‌تێن وى سه‌رده‌مى ل سه‌ر وه‌لاتێ كوردان هه‌بوون، و پشتى ئیسلامبوونێ ژى ده‌وله‌تێن بسلمانان ژى هه‌ر ب شه‌ران ڤه بوون و كوردستان هه‌ر جهێ شه‌رێن وانبوویه، و پشتى چێكرنا ده‌وله‌تێن نوو ژى ل سه‌رده‌مێ هه‌رفینا ده‌وله‌تێن ئیسلامى ڤێ سیاسه‌تا شه‌رى درێژى كێشا و هشتا ب شێوازێن جۆراوجۆر به‌رده‌وامن.\nل ئه‌نجامێ وان سیاسه‌تێن شكه‌ستیێن ده‌ستهه‌لاتدارێن ده‌وله‌تێن ده‌ڤه‌رێ، ده‌ڤه‌ر هه‌مى كه‌فتیه د شه‌ران دا، ئه‌ڤه شه‌ره‌كێ جیهانیه ب ره‌نگه‌كێ دیتر، ئه‌ڤه لێكدانا شارستانیه‌تانه ب شێوازه‌ك دیتر، ئه‌ڤه ئاگره‌كه ب هه‌ڤشى كه‌فتیه و هه‌مى تێدا دسۆژن، رۆژهه‌لاتا ناڤین هه‌موو د ڤى ئاگرى دایه.\nسه‌ر هندێ را هه‌رێما كوردستانێ ژ هه‌میان باشتره!، باشتریا چ!؟.. به‌لێ ئه‌گه‌ر ئاسایش بیت ل هه‌رێما كوردستانێ هه‌یه و هه‌كه ئازادى بیت ته‌عه‌دودیا سیاسى و ئازادیا ده‌ربرینێ هه‌یه، و هه‌كه تێرخوارن بیت ره‌وشا ئابوورى یا هه‌رێمێ ژ یا ده‌وروبه‌را باشتره و هه‌كه خزمه‌تێن دیترێن شارستانى بن ل هه‌رێمێ ژ هه‌میان پترن!، ئه‌رێ ئه‌ڤه تێرا مه‌هه‌یه، و دێ بۆ مه هۆسا چیته سه‌رى، و دێ شێین باشتر كه‌ین؟، ئه‌رێ ئه‌ڤ هه‌ڤكێشه‌نه به‌ر ب كیڤه‌نه؟.\nدبیت یا ب زه‌حمه‌ت بیت مرۆڤ ب دروستاهى بزانیت ئه‌ڤه چ فه‌زایه ل ڤان ده‌وله‌تان ژ جه‌زائیرێ بۆ توونسێ و لیبیایێ و مسرێ و سووریێ و و ئیراقێ و یه‌مه‌نێ و ده‌وله‌تێن كه‌نداڤى و توركیایێ ئیرانێ و ئه‌فغانستانێ و كوردستان ژى د نیڤێ دا رووده‌ت، ئه‌ڤ جوگرافیه دلێ دنیایێ ڤه‌دگریت و ژێده‌رێ سه‌ره‌كیێ ووزا جیهانێ لێ هه‌یه، چراتیه‌كا مه‌زنا مرۆڤان پێكدئینیت و سه‌رۆكانیا بیروهزرێن توندره‌وه، ره‌وشه‌ك ئالۆزه و نه یا دیاره سه‌متا وێ به‌ر ب كیڤه‌یه، چونكى ئه‌ڤه هه‌ڤكێشه‌كا ب زه‌حمه‌ته و گه‌له‌ك هۆكار و فاكته‌رێن ناڤخوه‌یى و ده‌وله‌تى و هه‌رێمایه‌تى و نیڤده‌وله‌تى تێكه‌لبوونه و كێشوڤه‌كێشه‌كا ئالۆز پێكئینایه، د ناڤ ئێك ده‌وله‌تدا، گه‌له‌ك دیدو بۆچوون و گرۆپ و هێزا سه‌رهلدانه و كه‌سێ ب كه‌سێ نینه، هۆكارێن پێدڤیێن تاكى و یێن كۆمێ و یێن هزروبیرى و یێن تایفه‌گه‌رى و یێن ئه‌تنى و یێن جوگرافى باندۆرا خوه هه‌یه ئه‌ڤه فه‌وزایه‌كا چێكریه ژبوونا لاوازكرنا ڤان قه‌وارێن هه‌ین و سه‌ر ژنو دانانا جۆره‌كێ دى یێ قه‌واران.\nچاوا ئه‌ڤ فه‌زایه هاته چێكرن، و پیرۆزیا ڤان ده‌وله‌تێن سته‌مكار هاته شكاندن؟، چ پێنه‌ڤێت هۆكارێ به‌راهیێ سیاسه‌تا شكه‌ستخواریا ده‌ستهه‌لاتدارابوویه، كو نه‌شیاینه ده‌ربرینێ ژ ئیراده و خاست و پێدڤیێن ملله‌تان بكه‌ن، مژوولبوونا وان ب حه‌ز و به‌رژه‌وه‌ندیێن خوه و پیشتگوهخستنا خه‌لكى، بێكارى و بێداهاتى و برسیكرنا خه‌لكى و بێدادیێ بوویه، ل دووڤ دا یاریا هه‌والگیرى و سیخۆریه، زلهێزێزێن جیهانى بۆ مه‌به‌ستێن تایبه‌ت چێكرینه و ئازراندینه، و بهانه‌یێن مایتێكرنێ د كاروبارێن ده‌وله‌تاندا په‌یداكرینه.\nئه‌ڤه ره‌وشه‌ك خرابه و یاریكه‌ر گه‌له‌كن و كێشوڤه‌كێشه‌ك ب هێزه و هه‌ر ئێكى بۆ خوه‌یه، خرابكرنه ژبوونا نوو ئاڤاكرنێ، ژبه‌ر هندێ دڤێت هه‌رێما كوردستانێ ره‌وشا ناڤخوه باشتر لێكه‌ت و خوه بهێزبێخیت و به‌رهه‌ڤبیت داكو د قووناغا ئاڤاكرنێ دا بشێت قه‌وارێ خوه‌یێ نشتیمانى ل سه‌ر بنیاته‌ك باش ئاڤابكه‌ت و گه‌شه‌یێ پێبكه‌ت.\n76 queries in 0.915 seconds.


دواین بۆچوونی وەزیری پەروەردە لەسەر موچەی مامۆستایان – زانکۆکورد\nدواین بۆچوونی وەزیری پەروەردە لەسەر موچەی مامۆستایان\nكانونی یه‌كه‌م 18, 2017 ZankoKurd 0 Comments په‌روه‌رده, موچه, وه‌زير, یەکێتیی مامۆستایان\n26 هەموو خوێنراوەکان, 3 خوێنراوی ڕۆژانە\nبەرپرسێکی یەکێتی مامۆستایانی کوردستان، ناوەڕۆکی کۆبوونەوەکەیان لەگەڵ وەزیری پەروەردە ئاشکرا دەکات و راشیدەگەیەنێت: قسەکانی پشتیوان سادق لەسەر قەیرانی موچە، جێگەی دڵخۆشی نەبوو.\nرۆژی ١٧ی کانوونی یەکەمی ٢٠١٧، کۆبوونەوەی نێوان پشتیوان سادق وەزیری پەروەردەو سکرتاریەتی لقی سلێمانی یەکێتی مامۆستایان بەڕێوەچوو.\nسەنگەر فایەق، جێگری سەرۆکی لقی سلێمانی یەکێتی مامۆستایان بە SNNی راگەیاندووە: وەزیری پەروەردە ھیچ چارەسەرێکی بۆ دۆخی مامۆستایان پێنەبوو، باسی ھەوڵەکانی حکومەتی کرد بۆئەوەی ھەموو ٣٠ رۆژجارێک موچەی دابەشبکرێت، بەڵام باوەڕمان بەو بەڵێنە نییە، چونکە سەرۆکی حکومەت ساڵی ٢٠١٦دا ئەو بەڵێنەی داو نەیتوانی جێبەجێیبکات.\nوتیشی: “پەیامی وەزیری پەروەردە لەسەر قەیرانی موچە بۆ مامۆستایان دڵخۆشکەر نەبوو”.\nجێگری سەرۆکی لقی سلێمانی یەکێتی مامۆستایان دەڵێت: “وەزیری پەروەردە بەڵێنیدا ھەوڵی خۆی بدات بۆئەوەی موچەی مامۆستایان یەکەم وەزارەت بێت، بەڵام پێمانوایە ھەوڵەکانی بێ سوود دەبن، چونکە لەسەر ئاستی حکومەت راگەیەنراوە کە گۆڕانکاری لەموچە بەیەک پاکێچ دەبێت و چاکسازییەکانیش دڵخۆشکەر نین”.\nراشیگەیاند: لەڕاگەیەنراوێکدا ھەڵوێستی خۆمان لەسەر کۆبوونەوەکە رادەگەیەنین.\nسەبارەت بەبۆچوونی وەزیری پەروەردە لەسەر بایکۆتی مامۆستایان، سەنگەر فایەق رایگەیاند: ناوبراو ھەڵوێستێکی دیاریکراوی نەبوو، باسی ئەوەکرا ھاوکاری مامۆستایان بکرێت بەکەمکردنەوەی دەوام، بەڵام بەداخەوە وەزارەتی پەروەردە تەنیا لەکاتە ھەستیارەکاندا ھاوکاری مامۆستایان دەکات.\n← سەرۆک و جێگری سەرۆکی یەکێتیی مامۆستایان لێدوانی دژ بەیەک دەدەن\nئەستێرەیەکی ریاڵ مەدرید بیر لە جێھێشتنی یانەکەی دەکاتەوە →\nلەسلێمانی “گەشتێک بەرەو بەریتانیا” بەڕێوەچوو\n4,178 هەموو خوێنراوەکان, 63 خوێنراوی ڕۆژانە\n4,178 هەموو خوێنراوەکان, 63 خوێنراوی ڕۆژانە زانکۆکورد – وەرزش لەچاوپێکەوتنێکدا لەگەڵ تەلەفزیۆنی گلۆبۆی بەرازیلیدا ریکاردۆ کاکای بەرازیلی و تەمەن ٣٥ ساڵ وازھێنانی


بەڕێوەبەری گشتیی وەبەرهێنانی هەولێر: قەبارەی سەرمایەگوزاریی وەبەرهێنان لە هەولێر 30 ملیار دۆلارە\nلە كەركووك بەهۆی دەستڕێژەوە دوو ئەندامی خیزانێک بریندار بوون\n"مۆڵەت بە پڕۆژەیەك دراوە 8 هەزار هەلی كار دەڕەخسێنێت"\nشوان بەرزنجی 21/01/2021 - 10:12 چاوپێكەوتن\nبەڕێوەبەری گشتیی وەبەرهێنانی هەولێر، لە گفتوگۆیەكی تایبه‌تدا، چەند پرسێكی تایبەت بە وەبەرهێنان دەخاتە ڕوو. رایدەگەیەنێت، ساڵی 2020 بە سەرمایەی 2 ملیار دۆلار، مۆڵەت بە دەیان پڕۆژەی وەبەرهێنان دراوە. ئاشكراشی دەكات، مۆڵەت بە پڕۆژەیەك دراوە، 8 هەزار هەلی كار دەڕەخسێنێت.\nسامان عا‌ره‌ب، بەڕێوەبەری گشتیی وەبەرهێنانی هەولێر، له باره‌ی دۆخی ئێستای وەبەرهێنان بۆ (باسنیوز) گوتی: "دۆخی ئێستای وەبەرهێنان باشترە و ئارام و سەقامگیرە بۆ وەبەرهێنان. سەرەڕای پەتای كۆڕۆنا، دامودەزگاكانی وەبەرهێنان لە كاركردن و پێشكەشكردنی خزمەتگوزاری بۆ ئەنجامدانی پڕۆسەی وەبەرهێنان بەردەوام بوون، هەروەها لەو ماوەیەدا ئێمە یاوەری شاندی حكوومەتی هەرێمی كوردستان بووین بۆ هۆڵەندا، بە سەرۆكایەتیی سەرۆكی حكوومەتی هه‌رێمی كوردستان، كه سەرۆكی دەستەی وەبەرهێنانیش یاوه‌ر بوو، ئەیش بۆ زیاتر ئاشنابوون بە شارەزایی و ئەزموونی ئەو وڵاتە، بەتایبەت لە بواری كشتوكاڵی و ئەنجامدانی وەبەرهێنانی هۆڵەندی لە هەرێمی كوردستان، هەروەها ئەنجامدانی كۆنفرانسی سەرۆكی حكوومەت و سەرۆكی دەستەی وەبەرهێنان لەگەڵ ژووری بازرگانیی ئەمریكا بۆ ئەنجامدانی وەبەرهێنانی ئەمەریكی لە هەرێمی كوردستان، ئەو چالاكییانەش كاریگەریی باشیان هەبووە بۆ راكێشانی وەبەرهێنەرانی بیانی".\nئاماژەی بەوەش دا، ساڵی رابردوو وێڕای پەتای كۆڕۆنا، وەبەرهێنەری بیانی هاتوونەتە هەولێر، ئەوانەیشی بەهۆی كۆڕۆنا پڕۆژەكانیان جێهێشتبوو، دووبارە گەڕانەوە سەر كارەكانیان.\nئەو بەڕێوەبەرە باسی لە پڕۆژەیەكی گرنگی وەبەرهێنانی گەشتیاریی چین كرد لە هەولێر و گوتی: “ھەموو ڕێکارەکانی دروستکردنی پڕۆژەکەی چین، کە بڕیارە بە بڕی پێنج ملیار دۆلار دروست بکرێت، تەواو بووە و تەنیا ماوە زەوییان بۆ تەرخان بکەین، کە زەوی تەرخان کرا، دەست بە دروستکردنی دەکرێ و دەبێتە هۆی ڕەخساندنی 8 هەزار هەلی کار، ئەو پڕۆژەیە زۆر گەورەیە و گەشتیارییە، چەندین جۆری یاریی گەشتیاری لەناو پڕۆژەکە دروست دەکرێت، کە ڕەنگە شەش ساڵ بخایەنێت تا پڕۆژەکە کۆتایی دێت، چونکە پڕۆژه‌یه‌كی زۆر گەورەیە و دەست بە جێبەجێکردنی دەكرێت".\nسامان عارەب، ئاشكراشی كرد، بە سەرمایەی زیاتر لە 2 ملیار دۆلار، ساڵی 2020 پڕۆژە لە هەولێر مۆڵەتیان پێ دراوە، گوتیشی: "دەیان پڕۆژەی وەبەرهێنان بە سەرمایەی دوو ملیار دۆلار لە پارێزگای هەولێر مۆڵەتیان پێ دراوە". سەبارەت بە وردەكاریی ئەو پڕۆژانەی مۆڵەتیان پێ دراوە، ئاماژەی بەوەدا، زۆربەی پڕۆژەكان پڕۆژەی پیشەسازی و كشتوكاڵی بوونە، ئەویش بەپێی ئەو پلانی وەبەرهێنانەی، كە لە ساڵی 2020 لەسەر ئاستی هەرێمی كوردستان هەبووە مۆڵەتیان پێ دراوە، گوتیشی: "لەو هەزار و 58 پرۆژەی دەستەی وەبەرهێنان، كە بۆ ساڵی 2020 رایگەیاند، 272 پڕۆژەیان بەر هەولێر كەوتوون و كاری باشمان بۆ پڕۆژەكان كردووە و هەندێكیان مۆڵەت دراون و هەندێكی تریشیان ماون مۆڵەت بدرێن".\nبەڕێوەبەری گشتیی وەبەرهێنان باسی لە قەبارەی وەبەرهێنان لە هەولێر كرد و گوتی: "بە گشتی، ژمارەی پڕۆژەی مۆڵەتپێدراو تا ئێستا 412 پڕۆژەیە، بە سەرمایەی 30 ملیار دۆلار، بەشێكی باشی ئەو پڕۆژانەش تەواو بوونە و بەرهەمیان هەیە و بەشێكیش لە تەواوبووندان و هەندێکی تریش كاریان تێدا دەكرێت".\nسامان عارەب باسی لەوەش كرد، لە 11 سێكتەر مۆڵەت بە پڕۆژە دەدرێت، "پێشینەی مۆڵەتیش بۆ سێكتەرەكانی پیشەسازی و گەشتیاری و پڕۆژە كشتوكاڵییەكانە، لە سنووری شاری هەولێر ئەو پڕۆژانەی پێشكەش كراون، بەشی هەرەزۆریشیان پڕۆژەی كشتوكاڵی و پیشەسازین و بەشەكانی دیكە كەمتر پاڵپشتیی دەكرێن، هەوڵ دەدرێت تا زیاتر گرنگیی بە سێ سێكتەرەكانی كشتوكاڵ و پیشەسازی و گەشتیاری بدرێت و ئەو سێكتەرانە بێنە پێشەوە، لە سنووری پارێزگای هەولێر سێكتەری پیشەسازی بە سێكتەری یەكەم دێت، كە مۆڵەتی وەرگرتووە و زۆرترین وەبەرهێنان لە ساڵی ڕابردوو بریتی بووە لە سێكتەری پیشەسازی لە شاری هەولێر، بەپێی ئەو پلانەی بۆمان دانراوە، بەشی هەرەزۆری ئەو پڕۆژانە پڕۆپۆزەلیان ئامادە كراوە و لە قۆناغی جێبەجێكردندان".\nجەختیشی كردەوە، لە كابینەی نۆیەمی حكوومەتی هەرێمی كوردستان، هەنگاوی كرداری نراوە بۆ ئەوەی وەبەرهێنان لە كوردستان گرنگیی تەواوی پێ بدرێت و لە پلانی ئەمساڵیش گرنگیی بە سێكتەری كشتوكاڵ و پیشەسازی و گەشتوگوزار دەدرێت.


چەند دێرێک لە سەر شەهید قادر ئەمینی. نووسینی: حەمەرەسووڵ کەریمی\nشاری سەردەشت یەکێک لەو شارە دڵڕفێن و جوانانەی ڕۆژهەڵاتی کوردستانە، کە وێرای ئەوە سرووشت و دیمەنی جوانی هەیە هاوکات خەڵکێکی دڵفراوان و شۆرشگێر و بە ئەمەگیشی هەیە.\nلە سەریەک شاری سەردەشت شوێنی زیندووبوونەوەی شۆرشە جۆراوجۆرەکانی گەلی کورد بووە. هەموو ئەو هێز و لایەنانەی کە بە جۆرێک لە جۆرەکان تووشی نسکۆ و تووشی لاواز بوون هاتوون، لەو مەڵبەندە دڵرفێنە و لە باوەشی خەڵکی دڵسۆزی ئەو مەڵبەندە، خۆیان گرتۆتەوە و خۆیان ڕێکخستۆتەوە.\nخەڵکی ئەم دەڤەرە وێرای سەختی ژیان، هەمیشە بۆ بژیوی خۆیان هەوڵی سادقانە و ژیرانەیان بۆ کارو کاسبی و بژیوی خۆیان داوە. یەکێک لەو بنەماڵە تێکۆشەر و خۆشناو و بە ئەمەگانەی شاری سەردەشت ماڵی بەرێز مام خدری ئەمینی‌یە.\nمام خدر کەسێکی دیار و جێگای باوەری خەڵکی شاری سەردەشت و دەوروبەری بوو، بۆ بژیوی ژیانی خۆی و ماڵ و منداڵی هەموو جۆرە کارێکی یاسایی دەکرد، ساڵانێک وەک کەسێکی دیار لە دوخانیاتی سەردشت کاری دەکرد و زۆر کەس پێیان دەگووت مام خدری دوخانیاتی، ساڵانێکی دوور و درێژ وەک کەسێکی جێی باوەری، چەند دوکاندارێک کاری دەکرد و دووکاندارەکانیش سەروەت و سامانی خۆیان، لەبەر پاکی و سادەقی و ڕاستگۆیی مام خدر لە لای ئەو بەرێزە بەجێ دەهێشت و مام خدریش بە چاوی دڵ ئاگاداری دووکانەکانی دەکرد.\nلە ئامیزی مام خدر و هاوسەری ژیانی دا پوورە زڵێخا، چەند کوڕ و کچی نیشتمان‌پەورەر پەروەردە بوون. مام خدر و پوورە زڵێخا، منداڵەکانیان فێری ژینگەپارێزی، خۆشەویستی بە گەل و نیشتمان کرد. هەر کام لە منداڵەکانیان سەربردەی تایبەت بە خۆیان هەیە. کوڕی گەورەی مام خدر ناوی قادر بوو. بەرێز قادر ئەمینی کەسێکی دەرس خوێن، مرۆڤێکی وەرزشکار لە بوارەکانی تۆپی‌پێ، هەڵاتن (دوندگی) دا بوو، مرۆڤێکی سادە و خۆنەویست و گەلدۆست بوو، کوڕی ڕۆژی تەنگانە و یارمەتیدەری هەموو لایەک بوو.\nشەهید قادر ئەمینی لە راپەرینی شۆڕشی گەلانی ئێراندا ڕۆڵی کاریگەری هەبوو، لە هەموو خۆپێشاندان و مانگرتنەکاندا لەگەڵ چەند کەس لە هاوپۆلی و هاورێکانی دا پێشەنگی گشت لایەک بوو، دوای سەرکەوتنی شۆڕشی گەلانی ئێران و ئاشکرابوونی حیزبی دێموکراتی کوردستان، شەهید قادر بوو بە یەکێک لە ئەندامە هەڵسوور و چالاکەکانی حدک و بە دڵەوە کاری بۆ ڕزگاری گەلەکەی دەکرد. شەهید قادر چاونەترسانە هەوڵی سازماندەیی و زیادکردنی ئەندامی بۆ حیزب دەدا. ئەندامێکی چالاک، ڕاستگۆ و بە ئیمان بوو، ژیانی خۆی بۆ کارەکانی حیزبی لە مەترسی دەخست و هەر کارێکی سەخت و دژوار بوایە، کاک قادر و هاورێکانی بە سێ‌و دوو لێکردن بەرێوەیان دەبرد. کاک قادر دوای پشووی خوێندنی هەموو ساڵێک، بۆ ئەوەی یارمەتیدەری بژیوی ژیانی بنەماڵە بێ ڕووی لە کرێکاری دەکرد و بەم شێوەیە پشووی هاوینی تەواو دەکرد و دڵخۆش بوو بەوەی کە دەتوانێ یارمەتیدەری باوکی زەحمەتکێشی و بنەماڵەکەیان بێ.\nهاوینی ساڵی ١٣٦٠ ی هەتاوی لەگەڵ چەند کرێکاری دیکە لە سەر چۆمی کەڵوێ لە نێوان گوندەکانی قوڵتێ و باڵان خەریکی خیز بارکردن دەبن، دەستەیەک پێشمەرگەی حدک بۆ زەربە لێدان لە دوژمن کەمین دادەنێنەوە، ئەو ماشێنەی کە کاک قادر و کرێکارەکانی تێدابوون، ماشێنی بارهەڵگری شارەداری شاری سەردەشت بوو، پێشمەرگەکان بە هەڵە لە ماشێنەکە تەقە دەکەن و بەداخەوە کاک قادر بە تووندی بریندار دەبێ. هەر بەو ماشێنە شەهید قادر دەگەیێندرێتە نەخۆشخانەی شاری سەردەشت. دوای ماوەیەک چارەسەری پزیشکی بەداخەوە دوکتور بریار دەدا لاقی لە سەرەوەی ئەژنۆ ڕا ببرنەوە و بەم شێوەیە کاک قادر لاقێکی لە دەست دەدا و کەم‌ئەندام دەبێ.\nدوای سارێژ بوونەوەی برینەکەی، کاک قادر بە خۆی و دارشەقەی دەستیەوە جارێکی دیکە دەست بە تێکۆشانی حیزبی دەکاتەوە. ئەو بەشێک لە جەستەی خۆی بە دەستی خۆشەویستانی خۆی، واتە پێشمەرگەکانی دێموکرات لە دەست دابوو، بەڵام ئەو دەیزانی هیچ بوغزێک لە کاری پێشمەرگەکان دا نەبووە و تەنیا هەڵەیەک ڕوویداوە، شەهید قادر ئەو هەڵەیەشی نەکردە بوغز بۆ ئەوەی واز لە ئەندامەتی حیزبەکەی بێنێ، بەڵکوو چالاکانەتر لە پێشوو دەستی بە کاری حیزبی کردەوە و ئەوەندەی لە توانای دابوو، بانگەشەی بۆ کاری حیزبی دەکرد و ژیانی خۆی بۆ کاری حیزبی تەرخان کردبوو. کوڕێکی چاونەترس و بە ئیمان بوو، ئیرادەیەکی پتەوی هەبوو، هەر بۆیەش خەڵک خۆشیان دەویست.\nزۆر بەداخەوە شەهید قادر لە لایەن خۆفرۆشێکە دەخسترێتە ژێر چاوەدێری و دواتر ڕاپۆرتی لێدەدرێ و لە لایەن ئیتلاعاتی سوپای پاسدارانەوە لە زستانی ساڵی ١٣٦١ ی هەتاوی دەگیرێ و لە تەورێز حوکمی ئێعدام بە سەر خۆی و هاورێیەکانی دا دەسپێندرێ، بۆ جێ‌بەجێ کردنی حوکمی ئێعدام ڕەوانەی شاری گەوهەر دەشت دەکرێن، پێش ئەوەی حوکمەکە جێ‌بەجێ بکەن، ئایەتووڵڵا خومەینی لە نوێژی هەینی دا و لە کاتی خوتبە دا عەفوو و بەخشین بۆ هەندێک زیندانی دەردەکا. بە خۆشیەوە کاک قادر و هاورێیانی لە دادگای پێداچوونەوە دا حوکمی ئێعدامەکەیان هەڵدەوشێننەوە، بۆ ماوەی نزیک بە ٤ ساڵ لە بەندیخانە دا ڕادەگیرێ و بە دڕندانەترین شێوە ئازار و ئەشکەنجە دەدرێ. بە گووتەی هاوبەندیەکانی: شەهید قادر کورێکی بوێر و قسە لە ڕوو دەبێ و ئەشکەنجە و ئازار و لێدانیش ناتوانێ بە چۆکی دابێنی. شەهید قادر لە بەندیخانەش دا کوڕێکی بە جەرگ و بە ئیمان دەبێ و بە هیچ شێوەیەک نەهێنی‌یەکان نادرکێنێ و وەک کەسێکی خۆڕاگر و سادق، دوای نزیک بە ٤ ساڵ مانەوە لە زیندان دا ئەوجار بە کەفالەت ئازاد دەکرێ.\nشەهید قادر دوای ئازادبوونی لە زیندان دا، هەروا وەفادار بوو، بە ڕێباز و ئامانجی حیزبی دێموکراتی کوردستان. ئەوجار شەهید قادر بە ئەزموونێکی دیکەوە وەک ئەندامی حیزب دەست بە تێکۆشان دەکاتەوە. ئەمجارەیان چاوکراوەتر و بە ئەزموونتر لە پێشوو ئەرکە حیزبی‌یەکانی ڕادەپەرێنێ. شەهید قادر لە بەندیخانەدا فێری خۆراگری و چاونەترسی ببوو، بەڵام لەخۆبایی نەببوو، هەر بۆیە بە وردبینی و بە سرنجی زیاترەوە کاری بۆ حیزبەکەی و گەلەکەی دەکرد. شەهید قادر بۆ ئەوەی نەبێتە سەرباری بنەماڵەکەی بە کەم ئەندامیش دەستی بە کار و کاسبی کردوو و لە نزیک مەیدانی فەرمانداری و لە بەردەم یەکێک لە دووکانەکانی سەر ئەو شەقامە دووکانێکی بچکۆلانەی شەربەت فرۆشی دادەنێ و بەم شیوەیە دەست دەکا بە کاسبی و یارمەتی کردنی بنەماڵەکەی. لەگەڵ هاورێ و هاوکارەکانی دا لە کاتی پشوو و لە کاتی ئیسراحەت دا باسی جۆراوجۆریان لە سەر دۆزی ڕەوای کورد دەکرد و بە شانازی‌یەوە باسی کوردایەتی و حیزبایەتی دەکرد.\nشەهید قادر وەک کەسێکی دیار و خۆشەویست لە نێو کۆمەڵگادا دیار بوو، خەڵکی خۆشدەویست و ئەوانیش قادریان خۆشدەویست، ڕێزی تایبەتی لە خەڵک دەگرت، مرۆڤێکی بە هەست و دڵسۆز و هەڵسوور بوو. شەهید قادر کەسێکی خەمخۆر بە گەل و نیشتمان بوو، بە هۆی کەم ئەندام بوونەوە وەک جاران نەیدەتوانی وەرزشکارێکی باش بێ، بەڵام بۆ ئەوەی بتوانێ ئەو جێ بۆشایە پڕ بکاتەوە بەردەوام خەریکی خۆ پێگەیاندن و خوێندنەوە بوو، ژیانی شەهید قادر پڕ بوو لە ئازار و نەهامەتی جۆراوجۆر، بەڵام شەهید قادر فێری بەزین و خۆ دۆران و نائومێدی نەبوو، لەگەڵ هەموو کەوتن و نەهامەتیەکانی سەر ڕێگای ژیانی دا بەوپەری ئومێدەوە هەڵدەستایەوە و بەگژ هەموو نەهامتی‌یەکان دا دەچۆوە و تەنانەت بۆ هاورێ و ئەندامانی بنەماڵەکەشی ببوو بە نموونەی خوو و ڕەشتی بەرزی ئینسانی، هەر بۆیەش، هەموو لایەک بە چاوی قارەمانێکی نەبەز و سەرکەوتوو سەیریان دەکرد و ڕێزیان لێدەگرت.\nژیانی شەهید قادر بەم شێوەیە دەچوو پێش، لە دووکانە بچکۆلانەکەی دا خەریکی شەربەت فرۆشی و کاسبێ دەبێ و دڵی پڕ لە هۆمێدی هەروا لێدەدا و چاوڕوون و دڵگەش هەنگاو بەرەو ژیانێکی باشتر و بەرەو لووتکە هەڵدێنێتەوە.\nلە گەرمەی شەری نێوان عێراق و ئێراندا، شاری سەردەشت چەند جارێک دەکەوێتە بەر بۆمبارنی فرۆکەکانی حکوومەتی بەعس، زۆر بەداخەوە کاتژمێر ١٦:١٠ خولەکی ئێوارەی ڕۆژی ٧ ی پووشپەری ساڵی ١٣٦٦ ی هەتاوی شاری سەردەشت دەکەوێتە بەر هێرشێکی شیمیایی فرۆکە بۆمب هاوێژەکانی حکوومەتی نەگریسی بەعس و چوار شوێنی پڕ حەشیمەتی شار بە تۆزی سپی گازی خەردەل دادەپۆشرێ. بەداخەوە یەکێک لە بۆمبەکان لە چەند میتری دووکانە بچکۆلانەکەی شەهید قادر وەعەرز دەکەوێ و شەهید قادریش بە تووندی بریندار دەبێ. هەر ئەو ڕۆژە و بە گورج و گۆڵی لە لایەن ئەندامانی بنەماڵەکەیەوە دەگەیندرێتە نەخۆشخانەی شاری تەورێز. مخابن گازی شیمیایی و خەردەلی بۆمبەکان کاری خۆیان کردبوو، جەستەی شەهید قادری دڵ پڕ لە هیوا دەسووتێ و لەشی پڕ بلۆق و ئاو دەبن. بە هۆی هەڵمژینی تەپ‌وتۆزی گازی خەردەل هەناوی ئەو نەمرە گیرۆدە بە گاز دەبێ و دوای نزیک بە ٢٤ کاتژمێر لە ڕۆژی ٠٨-٠٤-١٣٦٦ ی هەتاوی دا لە نەخۆشخانەی شاری تەورێز لەبەر ئازاری زۆری برینەکانی سەر لە سەر ڕانی کاک نادری برای چاوەگەش و پڕ لە هیواکانی لێکدەنێ و گیان دەبەخشێ، بەم شێوەیە شەهید دەبێ و داخێکی گەورە لە سەر دڵی بنەماڵەکەی و هەموو ئەو کەسانەی لە نزیکەوە دەیانناسی دادەنێ.\nتەرمی بێ گیانی شەهید قادر دەگەڕێندڕێتەوە شاری سەردەشت و لە نێو و خەم و پەژارەی بنەماڵە و خزم و دانیشتووانی شاری سەردەشت دا لە گۆڕستانی شاردا بە خاک دەسپێردرێ.\nژیانی شەهید قادر و بەهارەکانی تەمەنی زۆر کەم بوو، بەڵام ژیانی کورتی ئەو نەمرە هەم بۆ لێ فێربوون دەبێ و هەمیش بۆ ئەوە دەبێ، شانازی بەو هەموو فیداکاری و لەخۆبردوویی و کوردایەتی ئەو نەمرەوە بکەین.\nژیانی شەهید قادر لێوڕێژ لە سەداقەت و ڕاستی بوو. ئەرک و کاری وەک ئەندامێکی حیزبی بۆ ئەوە دەبێ لێی فێر ببی. نەبەزی، خۆراگری، ئیمان و ورەی بۆ ئەوە دەبێ بکرێنە وانەی فێربوون. خۆراگری لە زینداندا، لە ژێر تووندترین ئەشکەنجەکان دا و بە جەستەی کەم ئەندامی نیشانەی ورە بەرزی و نەبەزی شەهید قادر بووە. ئەندامی حیزبێک بی، بە هەڵەی چەند پێشمەرگەی ئەو حیزبە لاقێک لە دەست بدەی، بەڵام هەروا خۆراگرانە و بە ئیمانەوە کار لەو حیزبەدا بکەی کاری هەموو کەسێک نییە و هەر تەنیا کاک قادر دەتوانێ دڵی ئاوا گەورە بێ و دوای کەم ئەندامبوونی هەروا بە ئیمانەوە بۆ ئەو حیزبە کار بکەی و لە زیندان و گرتووخانەی تاریکی کۆماری ئیسلامی دا ئاوا خۆراگرانە و سەربەرزانە زیندان و بەند ببەزێنێ و بێتەوە نێو کۆڕی بنەماڵە و بە سەربەرزی ژیانی خۆی درێژە بدات.\nوەک هاورێیەکی شەهید قادر ئەمینی داوای لێبوردنی لێدەکەم، کە چەندین ساڵە نەمتوانیوە وەک خۆی یادی بکەمەوە. هەموو ساڵێک لەبەرەبەری ٧ ی پووشپەردا بە گشتی یادی هەموو شەهیدەکانمان کردۆتەوە، بەڵام جێگای خۆیەتی کە ئەمساڵ بۆ یاد و کار و ئەرکی شەهید قادر وەک ئەندامێکی حیزبی دێموکراتی کوردستان، وەک مرۆڤێکی تێکۆشەری سیاسی، وەک زیندانیێکی سیاسی، وەک وەرزشکارێکی نموونە، وەک مرۆڤێکی نیشتمان‌پەوروەر، وەک لاوێکی خوێن گەرمی نیشتمانەکەم، ڕێزی لێ بگرین و لێرەوە سەری ڕێز دابنوێنم و بڵێم هاورێ گیان لە دڵ و هزری ئێمە دا نەمردووی بەڵکوو هەروا زیندووی.\nیاد و ناوت بەرز و بەرێزە. هیوادارم کە ئەندامانی بنەماڵەکەی و هەروەها دۆستان و هاورێیانی نزیک شەهید قادر کار و خوو و رەوشتی بەرزی ئینسانی کاک قادر بکەنە وانەی ژیانیان و منداڵەکانمان وەک ئەو نەمرە فێری خۆراگری و نیشتمان‌پەروەری و گەلدۆستی بکەین.\nسڵاو لە شەهیدانی ٧ ی پووشپەری شاری سەردەشت، سەری ڕێز لە بەرامبەر هەموویان دا دادەنوێنم و یاد و ناویان هەروا بەرز و بەرێز بێ. سڵاو لە خەڵکی بە ئەمەگی شاری سەردەشت ئەوانەی خەمخۆری دۆزی ڕەوای گەلەکەمانن، ئەوانەی ناهێڵن ئەو ڕۆژە بە فەرامۆشی بسپێردرێ. ئاواتەخوازم کە هەموو زامدارانی شیمیایی شاری سەردەشت تەندرووستی خۆیان بۆ بگەرێتەوە و چیدی بە ئازاری ژیانەوە ژیان تێپەر نەکەن و بەڵکوو ژیانیان بە بێ ئازار درێژە بدەن، ڕووحی گشت شەهیدانی ئەو ڕۆژە و هەموو شەهیدانی ڕێگای ئازادی کوردستان و ڕووحی شەهید قادر ئەمینی شاد بێ.


ساڵی پارکە لە پۆلی پێنجەمی قوتابخابەی بنەڕەتیدا بووم، لە زمانی کوردی، لە وانەی داڕشـتـندا، کە مامۆستاکەمان بابەتـێکی داڕشـتنی دەداینێ و\nداوای لێدەکردین کە بۆ هەفتەی داهـاتوو، لایەنی کەمەوەشەشدێـڕ، لەسەربابەتە داواکـراوەکەی بنووسین.هـۆڵم لێدەهات، تا شەش دێـڕ رستەی کـاڵ و کـرچم دەنـووسی، بە هیلاک دەچـووم. لە راستیدا خۆشم نووسینەکـانی خۆمم بەدڵ نەبوون، لە رووشم ناهـات،کە لە بەردەم هـاوڕێکانم و مامۆستاکەماندا بیان خوێنمەوە. گەرچی ئاستی داڕشتنەکـانی زۆربەی هـاوڕێکـانیـشم، لە ئاسـتی داڕشتنەکانی من بەرزتر نەبوون. تەنها نووسینەکـانی (جـوان)ی هـاوڕێمان نەبێت، ئەو لەسەر هـەر بابەتـێک زیـاتر لە پانـزە دێـڕی دەنووسی، کە لە بەردەماندا دەیخوێندنەوە، وشە و رستەکانیان هێندە جـوان و شـیرین بوون، سەرنجی هەموومانی رادەکێشان.. گومانمدەکرد کە جوان خۆی داڕشتنەکانی بنووسێت.. دەموت لەوانەیە کەسێکی بۆی بنووسێت.


کتێبستان بەشەکان رۆمان قەبرێکی سێگۆشە\nنووسەر: فەرهاد پیرباڵ\nژماره‌ی لاپه‌ڕه: 310\nژمارەی بینین لە ماڵپەڕ: 3097\nژمارەی داونلۆد لە ئاپی مۆبایل: 110\nئەم رۆمانەی پیرباڵ باس لە ژیانی کوڕێک دەکات کە ماوەی 15 ساڵ باوکی لێ ون بووە. بۆ نووسینی چیرۆکەکە سوودی لە چیرۆکی یارانی ئەشکەوت (اصحاب الکهف) بینیوە ، چونکە کوڕەکە بۆ ماوەی 15 ساڵ لە ئەشکەوتێکدا دەمێنێتەوە و نزا بۆ دۆزینەوەی باوکی دەکات.\nکاتێک کوڕەکە دوای 15 ساڵ بڕیار دەدات لە ئەشکەوتەکە بێتە دەرەوە، دوو کچی هۆمۆسێکسواڵ دەبینێت و عاشقی کچێکیان دەبێت، ئیتر لەو رێگەیەوە بەشێک لە بارودۆخی کوردستان و چەند رووداوێکی دیکە دەگێڕێتەوە.\nئەڤینم خۆشدەوێت بەڵام لە ژن دەترسم\nمن پێش تۆ


عەلی عەونی: خێرە هەموولایەك رێگای سەری بڵندیان گرتووەو دەچنە لای بارزانی\nعەلی عەونی ئەندامی ئەنجوومەنی سەركردایەتی پارتی دیموكرات پرسیار لەو لایەنانە دەكات، كە سەردانی مەسعود بارزانی سەرۆكی پارتەكەی دەكەن، لەكاتێكدا پێشتر دژایەتییان كردووە.\nعەلی عەونی لەمیانی نووسنێك، كە میدیای فەرمی پارتی بڵاویكردووەتەوە، دەڵێت: "ئەرێ بەڕاست ئەوانەی لە دژی بارزانی بوون كاتێك جەنابیان سەرۆكی هەرێم بوون, ئێستا بۆ چی خۆپێشاندانێك دژی عێراق و ئەمریكا و فەرەنسا و لوبنان و تەنانەت سەركردایەتی حیزبەكانی خۆشیان ناكەن, ئەرێ خێرە ئەوانە هەموویان رێگای سەری بڵندیان گرتووە و دەچنە خزمەتی بارزانی".\nئەو ئەندامەی سەركردایەتی پارتی دەشڵێت: "دەبێت ئێستا ئاقل بووبن، كە ئەم هەرێمە و تەنانەت مانەوەی شتێك بە ناوی كوردستان و بزاڤی ئازادیخوازیی كوردستان بەندە بە مانەوە و بەهێزیی بنەماڵەی بارزانی".\nهەروەها دەڵێت: "ئەوان لە كاڵفامی خۆیان بە دژایەتی كردنی بارزانی داس لەقاچی خۆیان دەدەن، ئەم دەسەڵاتە ئەگەر خراپیشە بەڵام دەسەڵاتی كوردستانە، بەرهەمی خوێن و خەباتی ئێمەیە، دژی داگیركەران بن و هەوڵی چاكی و بەهێزیی كوردستان بدەن.هەموو رێگاكان دەچنەوە لای بارزانی".


2019/09/17 - 9:19 AM\nئەمڕۆ مووچەی خاوەن پێداویستی تایبەت و فەرمانبەرانی وەزارەتی كار و كاروباری كۆمەڵایەتی دابەش دەكرێت.\nبەپێی خشتەیەك كە پێشتر بڵاوكراوەتەوە، ئەمڕۆ مووچەی مانگی حوزەیرانی ئەو شوێنانە دابەش دەكرێت.\nدابەشكردنی مووچەی مانگی حوزەیران لەكاتێكدایە كە چارەنوسی سێ مووچەی فەرمانبەران لەمساڵدا نادیارە.\nسوریای دیموكرات: هەمیشە پارێزگاریمان لە سەروەریی خاكی سوریا كردووە


خواردنه سێكسییه‌كان كامانه‌ن ؟ – WTARIKURD\nئەو کەسانەی کە دەیانەوێت توانای سێکسیان بەهێزبیت دەتوانن ئەم خواردنانە بخۆن بۆ بەهێزکردنی توانای سێکسییان کەبریتین لە :\n1 – هەنار : یەکێکە لەگرنگترین میوەکان، کە چالاکی سێکسیت بەهێزدەکات ، توێژینەوە نوێیه‌کان دەریانخست خواردنەوەی شەربەتی هەنار بەشێوەی رۆژانە توانای سێکسی زیاددەکات، هەنار یارمەتی لەش دەدات بۆ فراوانبوونی سوڕی خوێن و زیاتر پاڵ بەخوێنەوە دەنێت .\n2 – شلك : بەناوبانگترین میوەیە بۆ بەهێزکردنی چالاکی سێکس ، دەوڵەمەندە بەمادەی دژە ئۆکسید دڵ و موولوولەکانی خوێن دەپارێزێت، پێهاتووە لەڕێژەیەکی بەرز لەڤیتامین C تۆوی پیاوان زیاددەکات .\n3 – هەنجیر: یەکێکە لەمیوە بەسوودەکان بۆ ژنان و پیاوان ، رێژەی ترشی ئەمینی بەرزە، ترشە ئەمینییەکان رۆڵێکی سەرەکین، نابێت پشت گوێ بخرێت، چونكه بۆ زیادکردنی حەزی سێکس بەسوودە .\n4 – مۆز: رۆژەکەت بەخواردنی مۆز دەستپێبکە هەست بەوزەو چالاکی دەکەیت، حەز بەپەیوەندی سێکس دەکەیت ، چونکە مۆز ڤیتامین B تێدایە لەکۆنیشەوە بەوە ناسراوە کەوزە بەخشە بۆ پاڵپێوەنانی پەیوەندیی سێکسی و چاککردنی پەیوەندیی هاوسەرگیری .\n5 – تووی سوور: هەرچەندە قەبارەکەی بچووکە، بەڵام رۆڵێکی کاریگەری هەیە بۆ باشکردنی چالاکی سێکسی ، چونکە هۆرمۆنی ئیستروجین و پرۆجسترون زیاددەکات و ڤیتامین C تێدایە بەڕێژەیەکی بەرز .\n6 – گێلاس : لەفلیمەکاندا بەکاردەهێنرێت بۆ سەرنجراکێشانی پیاوان لەبەرئەوەی میوەیەکی وروژێنەرە بەپلەی یەکەم ، ئەم سەرنجراکێشییە دەگەڕێتەوە بۆ رەنگە سوورەکەی کە لەسەر لێوان بەجێدەمێنیت و تامەکەی کاریگەرە .\n7 – خورما : لەکۆنەوە خورما بەوە ناسراوە وزە بەلەش دەبەخشێت هەروەها بۆ زیادکردنی حەزی سێکسی و چالاککردنی پەیوەندیی هاوسەرگیری بەسوودە .\nس / د ب\nبە نزیك بونەوەی داعش لە هەولێر بزانە مەسعود بارزانی چی کردوە .


گومان لە مانەوەی زیدان هەیە | تۆڕی هەواڵی سلێمانی\nHome›وەرزش›جیهانی›گومان لە مانەوەی زیدان هەیە\nپاش شکستی یانەکەی لە قۆناغی پێش کۆتایی جامی سوپەری ئیسپانیا بەرامبەر بە یانەی ئاتلەتیک بیلباو 2-1، گومان لە مانەوەی زیدان هەیە لە یانەی ریاڵ مەدرید و ئەو راهێنەرە رووبەڕووی زۆری رەخنە بووەتەوە.\nرۆژنامەی مۆندۆ دیپۆرتیڤۆ ئەمڕۆ بڵاویکردووەتەوە، زیدان پاش یاریەکە رەخنەی زۆری ئاڕاستە کراوە، ئەمەش بەهۆی ئەو پێکهاتەی کە لە یاریەکە داینابوو، لەگەڵ ئەو گۆڕانکاریانەی کە ئەنجامیدا، لە ئێستادا گومانی مانەوەی لە یانەی شاهانە لێدەکرێت و جارێکی تر مانەوەو پرسیار لەسەر بەردەوامبوونی لە یانەی شاهانە لەسەرە.\nهەروەها میدیاکانی ئیسپانیا رەخنەیەکی زۆریان ئاڕاستەی ئەو راهێنەرە کردووە کاتێک هازاردی بە سەرەکی یاری پێکردووەو بەوهۆیەوە پلان و شێوازی یاریکردنی بەرامبەر بە یانەی بیلباو گۆڕیوە،رەخنە لە یانەکە هەیە بەرامبەر بە زیدان،بەهۆی ئەو گۆڕانکاریانەی کە ئەنجامیداوە.\nمیاتۆڤیچی بەڕێوەبەری پێشووی یانەی ریاڵ مەدریدیش رەخنە لەو راهێنەرە دەگرێت و دەڵێت” لەم کاتەی ئێستا هازارد شایەنی ئەوە نیە بە سەرەکی یاری بکات، بەڵام زیدان پێداگرەو دەیەوێت ئەو یاریزانە بۆ پێکهاتەی سەرەکی بگەڕێنێتەوە”.\nرادیۆی ئۆندا سیرۆش دەڵێت:” لە ریاڵ مەدرید دەیانەوێت کاریگەری دۆڕانەکەی جامی سوپەر لەسەر خۆیان لاببەن،بۆ نمونە ئەگەر توانیان قۆناغی شانزەی خولی یانە پاڵەوانەکان تێپەڕێنن دژی ئاتڵەنتا، ئەوا پێشبینی دەکرێت یانەکە دۆخی باش ببێت”.\nبۆ یەکەمجار ئێران ڤیدیۆی هێرشە مووشەکییەکەی سەر بنکە سەربازییەکانی ئەمریکای لە عێراق ...


بیرکردنەوە - ســەرسپێری ،جەوزشکنان\nبە بڕوای یارسانەکان و بە گوێرەی دەفتەری پیرۆز بناغەی ئەم ئایینە بۆ پێش ئافراندای مرۆڤ، ئاسمان و زەمین دەگەڕێتەوە. لە ڕاستیدا مەرج و ھەبوونی ئایینی یاری لە گێژەنی "ساجنار و دوڕدا" ھاوکات لەگەڵ ئافراندنی فریشتە نزدیکەکاندا بووە و چوارچێوە و خشتەی سەرەکیشی سەلمێنراوە. بە واتایەکی دیکە ھەمان سۆز و پەیمانی ئەزەلی پێکی دەھێنێت کە سەرەتا حەزرەتی حەق لەگەڵ نزدیکترین فریشتەکانیدا واژۆی لەسەر کرد؛ مەرجی کرداری ئەم پەیمانە کە لە لایەن حەقەوە سەپێنرا بەسەر فریشتەکاندا پێ ئەوترا "شەرت" و وەرگیرانیشی لە لایەن فریشتەکانیشەوە بە " ئێقرار" ناوبانگی دەرکردووە. ئەو یاسا و ڕێسایە کە لە نێوان مرۆڤ و خودادا لە سەردەمی دوڕ واژۆ کرا بە "بیا و بەسی ئەزەلی" ناوزەد کراوە کە ھەمان ڕێنوێنی مرۆڤە بەرەو یاسای یارسان و بەرگ گۆڕی و بەڕێوە بردنی حەفتاودوو دینە و ئاشکرا کردنی ئەم بیا و بەسە، لە سەردەمی حەقیقەت و پردیوەریدا لە پەیکەری مرۆڤی پاکدا ھەمان سەرسپێری یان "بیا و بەسی پردیوەرە" کە بە سەردەمی ساجناریش ناوبانگی ھەیە.\nلە پاش ئافراندن ھەر کامێ لە پێغەمبەر و چاکسازەکان پلەیەک لە ئایینی یارییان بۆ ڕێنوێنی مرۆڤ ھەڵبژارد ھەتا ئەوەیکە لە پردیوەردا لە سەردەمێکدا سان سەھاک سەری‌ھەڵدا و لووتکەی ئۆلی یاری ئاشکرا کرد.\nبیا و بەس یانی سۆزدان و پەیمان بەستن لەگەڵ پیری حەقیقەتدا، و دەبێت بە زانایی بێت وەک چۆن کەلامی دەفتەری نەورۆز لە بڕگەیەکدا ئەفەرمێت:\nسەر کێشام ئەو تۆی پەردەی تەریقەت\nتاقی کردم دین دوونێ حەقیقەت\nکەوایە پەیمان بە مەرجێکە زاناییت لە سەری ھەبێت تەواو ڕێک وپێکە. یان لە جێگەیکی دیکەدا ئەڵێت:\n"یاران بەستشان بیایی وە جەوز"\nوەک پێشتر وتمان بیا و بەسی ڕاستی بە شێوەی ئەمڕۆژی و لە جیھانی خاکیدا لە سەردەمی سان سەھاک لە جەمدا بە جەوز بەڕێوە چوو و ھەرکەسیش ئەم نەریتە بە جێگە بێنێت بە فەرمی دەچێتە نێو دینی یارسانەوە و لەوە بەدواوە لەسەریەتی ڕێساکانی ئەو ئایینە بەڕێوە ببات.\nلە دەفتەری دیوانە گەورە ھاتووە کەداوود مەڕەمۆ ئەفەرمێت:\n"تا سەر نەسپاری کەردە وەلاوی\nتا حەق نەشناسی دوور لە گشت لاوی"\nتەنانەت حەوتەنیش سەریان سپاردووە بە پلەی یەکتر. سوڵتان مەڕەمۆ دەڵێت:\n"وێم دادنێم سەر// وەر جە غوڵامان وێم دادەنێم سەر"\nکەوایە بیا وبەس ھێندە گرنگ بووە کە تەنانەت حەزرەتی سوڵتانیش خۆی سەری سپاردووە و بەو ئاکامەش دەگەین کە درکەی سەرەکی شاڕێی حەقیقەت لە ڕوانگەی دەفتەرەوە سەرسپێریە.\nلە کارە گرنگەکانی سوڵتان ئێسحاق جەوز سەر شکان یان سەرسپێرییە بە بنەماڵەکان و تەواوی یارسانەکان بێ وەدەر کردن دەبێت سەرسپاری پیر و دەلیل ببن ھەتا ڕێچکەی ئایینی نەپچڕێت. منداڵ کاتێک لە دایک دەبێت پاش ناو لێنانی لە ڕێگەی باوک یان نوێنەرێکەوە نەریتی سەرسپێری بەڕێوە دەبەن بۆی و بۆ ئەم کارەش جەوز و دەسەسڕێک لەگەڵ نەوات و ھەنار کە نیازی پێ دەڵێن پێویستە و جگە لەمانە پارە، کاردێکی تیژ، کەڵەشێر و مەنێک برێنج و چارەکێ ڕۆنەکەرەش پێویستە. پاش فەراھەم کردنی ئەم پێویستیانە سەرەتا نیازەکە دەکەنە نێو قاپێک و جەوز و سکە و کاردەکە لە قاپێکی دیکە دەکەن؛ برینج و ڕۆن و کەڵەشێریش دەکوڵێنن و پاش بەڕێوە بردنی جەم، پیر و دەلیل ئامادە دەبن و ڕەسمی جەوز شکان یان سەرسپێری ئەنجام ئەدەن. ئیدی وەک وایە ناوکیان بە یارسانی بوون بڕی‌بێت کراوەتر بڵێم سەرسپێری ھەوێنی سەرەکی یارسانی بوونە.\n07/15/2017 20:07:30 | 896 |


Diplomatic Magazine | هەڵبژاردنێکی دیکەش ئەمەریكییەكان بە دەمامكەوە دەنگیان داوە\nماڵپەڕی " هستۆری" ئەمریكی لە ڕاپۆرتیكیدا ئاشكرای كرد كە ئەمەریكیەكان لە ساڵی 1918دا بە دەمامكەوە بەشداریان لە هەڵبژاردنی كاندیدانی كۆنگرێس وڵاتەكەیاندا كردووە، كە ئەو كات ڤایرۆسێكی مەترسیدار سەرانسەری جیهانی گرتبوەوە، ڤایرۆسەكە لەو كاتەدا بە " ئەنفلۆنزای ئیسپانی" ناسێنرابوو،كە زیاتر لە 50 ملیۆن كەس بەهۆیەوە گیانیان لەدەستدا، لەكاتێكدا كەژمارەی دانیشتوانی جیهان لەو كاتەدا یەك ملیار كەسی تێپەڕ نەكردبوو.\nهەڵبژاردنەكە لە سەردەمی وۆدرۆ ویڵسۆن سەرۆكی ئەمریكا لە دیموكراتەكان بەڕێوەچوو ،كە كۆمارییەكان سەركەوتنێكی گەورەیان بەدەستهێنا، بە كۆنترۆڵ كردنی ئەنجومەنی نوێنەران و پیران كۆتایی هات، كە لە ساڵی 1908ەوە سەركەوتنی بەو شێوەیەیان بەدەست نەهێنابوو.\nهەڵبژاردنەكە زەبرێكی كوشندەی لە وێلسۆن و سیاسەتی دەرەوەی دا، هەروەها تەنها لە سەدە 40ی هاوڵاتیان بەشداریان لە دەنگداندا كرد، كە پێشتر زیاتر لە سەدە 50ی هاوڵاتیان بەشداریان كردبوو، لەو كاتەدا ژنان و ڕەشپێستەكان مافی دەنگدانیان نەبوو.\nدووركەوتنەوەی كۆمەڵایەتی ... شتێكی نوێ نیە\nڕاپۆرتەكە باس لەوەش دەكات، كە لە هەندێك ویلایەتی ئەمریكادا كۆمەڵێك ڕێكاری خۆپارێزی گیرابووە بەر، كە ئەو كات ڕێكخراوی تەندروستی جیهانی وەك خۆپارێزیەك لە پەتای ئەنفۆنزیا ئیسپانی بڵاوی كردبووە، یەكێك لە ڕێكارەكان بەستنی دەمامك و دووركەوتنەوە بوو لەیەكتری" دووركەوتنەوەی كۆمەڵایەتی".\nهەروەها لە هەندێك ویلایەتی دیكەدا، كۆمەڵێك ڕێكاری توندتر گیرابووە بەر، وەك قەدەغەی گردبوونەوەی كۆمەڵایەتی و داخستنی خوێندنگا و كەنیسەكان و هۆڵەكانی شانۆ و هەموو ئەو شوێنانەی كە خەڵكی تیایدا كۆدەبوونەوە.\nبەهۆی قەدەغەی زۆرینەی كارەكان،بەشێك لە كاندیدەكان نەیانتوانی وەك پێویست هەڵمەتی هەڵبژاردن بۆ خۆیان بەڕێوە بەرو وتار پێشكەشی دەنگدەران بكەن، هەروەها ناچار كرابوون كە كەمترین بەریەك كەوتنیان هەبێت و لە هەڵمەتەكانیاندا، پشت بە بڵاو كراوەی ڕۆژنامەیی و پۆست ببەستن.\nیەكەم دەنگدان بە ڕوخسار پۆشیەوە:\nڕێكارەكان ئەوەندە توند بوون، كە هەندێك لە دەنگدەران سەرباری بەستنی دەمامك كەرەستەی ڕوخسار پۆشیان (قیناع)یان بەكاردەهێنا، ئەمەش وای لە بەشێك لە كاندیدەكان كرد، بەرپرسانی تەندروستی تۆمەتبار بكەن، بەوەی بە ئەنقەست ئەم ڕێكارانە دەگرنە بەر، بۆ ئەوەی كاریگەری لەسەر هەڵبژاردنەكان دابنێن.\nدوای ئەوەی كۆبوونەوەیەكی ئالفرێد ئای كاندیدی دیموكراتەكان لە ناوچەی هاڤرستر لە نیویۆرك لەترسی بڵاوبوونەوەی زیاتر پەتاكە هەڵوەشێنرایەوە، ئەو كاندیدەی دیموكراتەكان بە ڕۆژنامەی نیویۆرك تایمزی ڕاگەیاند" كەرەنتینەی كۆمارییەكان هەڵمەتی هەڵبژادنی كۆمارییەكان دەكاتە ئاماند".\nكاتێك لە بەشی ڕۆژهەڵاتی ولات ئەنفلۆنزاكە بەشێوەیەكی خاو بڵاو دەبویەوە، لە بەشی ڕۆژئاوای ئەمریكا بەشێوەیەكی مەترسیدار تەشەنەی كردبوو، بەشێوەیەك لە ناوچەی ساكرامنتۆ لە ویلایەتی كالیفۆرنیا، هەندێك لە بنكەكانی دەنگدان نەكرانەوە،چونكە دانیشتوانی ئەو ناوچەیە بەهۆی توشبونیان بە ڤایرۆسەكە توانایان نەبوو بەشداری لە هەڵبژاردنەكاندا بكەن.\nهەروەها لە سان فرانسیسكۆ لە كۆتایی مانگی ئۆكتۆبەردا، بەرپرسانی تەندروستی فەرمانیان كرد، كە هاوڵاتیان لە شوێنە قەرەباڵغەكان ڕوخساری خۆیان بە كەرەستەیەك داپۆشن،یان ئەگەر لە شوێنێك بوون زیاتر لە دوو كەسی تێدابوو هەمان ڕێكار بگرنە بەر.\nهەروەها لە كاتی دەنگدانیشدا لە بەشێك لە ویلایەتەكان، دەنگدەران ناچار كرابوون ڕوخساریان خۆیان داپۆشن، ئەمەش وای لە رۆژنامەی سانفرانسیسكۆ كرد كە بنوسێت" یەكەم دەنگدان بە ڕوخسار پۆشیەوە لە مێژووی ئەمریكادا ئەنجامدرا".


چیرۆكێكی سه‌ركه‌وتن به كاره‌سات كۆتاییهات – Knwe.org\nسەرەکی » وەرزش » چیرۆكێكی سه‌ركه‌وتن به كاره‌سات كۆتاییهات\nیانه‌ی لیسه‌ر سیتی ئه‌و یانه بچوكه‌یه كه وه‌رزی 2015-2016 هه‌موو جیهان به‌گشتی و ناوه‌ندی تۆپی پێی ئینگلیزی توشی شۆك كرد به‌وه‌ی توانی پشتی گه‌وره‌كانی هاوشێوه‌ی دوو یانه زه‌به‌لاحه‌كه‌ی شاری مانچسته‌ر و زلهێزه‌كانی له‌نده‌ن له زه‌وی بدات و نازناوی پریمه‌رلیگیان لێبسێنێت.\nچیرۆكی ئه‌م سه‌ركه‌وتنه\nپاڵه‌وانی ئه‌م چیرۆکی سه‌رکوتنه‌ش ناوی (ڤیچای سری ڤاد هانا برابا) یه، ئه‌و خه‌ڵكی تایله‌نده، ساڵی 2010 یانه‌ی لیسته‌ر سیتی به بڕی 40 ملیۆن پاوه‌ند كڕی، ئه‌و كاته یانه‌كه له خولی پله‌یه‌كی ئینگلته‌را یاری ده‌كرد، ساڵێك دوای ئه‌وه‌ش پۆستی سه‌رۆكی یانه‌كه‌ی وه‌رگرت.\nڤیچای له كیشوه‌ری ئاسیا خاوه‌نی كۆمپانیای كینگ پاوه‌ره كه كۆمپانیایه‌كه له بازاڕی ئازاددا خاوه‌نی ئیمپڕاتۆریه‌تییه‌كی تایبه‌ت به‌خۆیه‌تی، بۆیه ملیۆنه‌ها پاوه‌ندی له پێشخستن و باشكردنی ئاستی یانه‌كه‌دا خه‌رج كرد و به‌هۆی ئه‌مه‌شه‌وه یانه‌كه ساڵی 2014 له خولی پله یه‌كی ئینگلیزییه‌وه سه‌ركه‌وت بۆ خولی نایاب.\nبه‌هۆی ئه‌مه‌شه‌وه یانه‌كه به لاوازترین پاڵێوراو بۆ بردنه‌وه‌ی پریمه‌رلیگی وه‌رزی 2015-2016 دیارییكرابوو، به‌ڵام به‌پێچه‌وانه‌وه هه‌موو دنیا توشی شۆك بوو به‌وه‌ی پێش یانه به‌هێزه‌كانی خوله‌كه كه‌وت و نازناوه‌كه‌شی به‌ده‌ستهێنا و جامی پریمه‌ر لیگی به‌رز كرده‌وه، به‌وه‌ش شانازی ئه‌وه‌ی پێبه‌خشرا بۆ یه‌كه‌م جار له مێژووی خۆیدا به‌شداری چامپیۆنس لیگ بكات.\nچیڤای كه‌سێكی خۆشه‌ویست و زۆر نزیك بوو له هانده‌ران و دانیشتوانی شاری لیسته‌ره‌وه، هه‌موو هانده‌رانیش له‌سه‌ر ئه‌وه راهاتبوون پێش هه‌ر یارییه‌كی یانه‌كه له یاریگای كینگ پاوه‌ر، هه‌لیكۆپته‌ره‌كه‌ی له‌ناو یاریگادا بنیشێته‌وه‌و ئه‌ویش سڵاویان لێبكات و بچێته شوێنی خۆی بۆ بینی یارییه‌كان.\nدوای یارییه‌كانیش هه‌میشه له‌هه‌مان شوێنه‌وه سه‌رده‌كه‌وت بۆ ناو هه‌لیكۆپته‌ره‌كه‌ی و ده‌گه‌ڕه‌یاوه بۆ ماڵه‌كه‌ی، به‌ڵام سه‌ركه‌وتنی بۆ هه‌لیكۆبته‌ره‌كه‌ی له شه‌وی 27/10/2018 دا دواین سه‌ركه‌وتنی بوو ئیتر جارێكی تر نه لێی دابه‌زی و نه‌جارێكی تر سه‌ریكه‌وته‌وه، چونكه به‌هۆی كێشه‌ی میكانیكییه‌وه هه‌لیكۆپته‌ره‌كه كه‌وته خواره‌وه‌و دواجاریش گیانی له‌ده‌ستدا.\nلێره‌دا و به‌هۆی ئه‌م كاره‌ساته‌وه ئاماژه‌یه‌ك به دیارترین رووداوه‌كانی كه‌وتنه خواره‌وه‌ی فرۆكه‌و كاره‌ساته‌كانی هاوشێوه‌ی ده‌كه‌ین كه تیایاندا وه‌رزشكاران بوونه‌ته قوربانی ئه‌مه‌ش دوا ڕوداو بوو.\nساڵی 1949 تیپی تۆرینۆی ئیتالی كاتێك پاش ئه‌نجامدانی یارییه‌كه‌یان به‌رامبه‌ر به‌یانه‌ی به‌نفیكای پورتوگالی فڕۆكه‌كه‌یان كه‌وته خواره‌وه‌و 31 كه‌س به‌هۆی ئه‌م كاره‌ساته‌وه گیانیان له‌ده‌ستدا له‌نێویاندا باشترین 18 یاریزانی یانه ئیتالییه‌كه.\n*رۆژی 6/2/1958 فڕۆكه‌كه‌ی یانه‌ی مان یونایتد له ئه‌ڵمانیا كه‌وته خواره‌وه‌و 8 یاریزان و 3 له تیمی راهێنه‌ری یانه‌كه گیانیان له‌ده‌ستدا.\nیه‌كێكی تر له‌كاره‌ساته‌كان ئه‌وه‌بوو به‌سه‌ر هه‌ڵبژارده‌ی ئۆڵۆمپی دانیماركدا هاتووه، رۆژی 16/7/1960 فڕۆكه‌كه‌ی ئه‌م هه‌ڵبژارده‌یه‌ش كه‌وته خواره‌وه‌و به‌هۆیه‌وه 8 یاریزان گیانیان له‌ده‌ستدا.\nیه‌كێكی تر له رووداوه دڵته‌زێنه‌كانی كاره‌ساتی فڕۆكه، رووداوه‌كه‌ی رۆكی مارسیانۆ-ی بۆكسێنه‌ری ئه‌مریكی بوو كه له ویلایه‌تی ئیوای ئه‌مریكا له‌كاتی نیشتنه‌وه‌یدا به‌ر دره‌ختێك كه‌وت و به‌هۆیه‌وه رۆكی مارسیانۆ-ی ئه‌فسانه كۆچی دواییكرد.\nئه‌م كاره‌ساته‌ش به‌سه‌ر تیپی ره‌گبی ئۆڵد كریچیانز-ی ئۆرۆگوایی هات، ساڵی 1972 ئه‌وان فڕۆكه‌كه‌یان له چیاكانی ئه‌ندێز كه‌وته خواره‌وه، له كۆی 45 كه‌س ته‌نها 16 كه‌سیان رزگاریان بوو، دوای دوو مانگ و 15 رۆژیش دۆزرانه‌وه، ئه‌وانه‌شی له ژیاندا مابوونه‌وه بۆ ئه‌وه‌ی نه‌مرن به‌ناچاری گۆشتی هاوڕێكانیان خواردبوو كه مردبوون.\nئه‌و كاره‌ساته‌ی به‌سه‌ر هه‌ڵبژارده‌ی زامبیاشدا هات یه‌كێكی تره له كاره‌ساته دڵته‌زێنه‌كان كاتێك رۆژی 27/4/1993 فڕۆكه‌ی هه‌ڵبژارده‌كه بۆ به‌شداریكردن له پاڵاوتنی مۆندیال به‌ره‌و سه‌نیگال رۆیشتن، له ئۆقیانووسی ئه‌تڵه‌سی فڕۆكه‌که كه‌وته خواره‌وه‌و سه‌رجه‌م ئه‌ندامانی هه‌ڵبژارده‌كه گیانیان له‌ده‌ستدا.\nیانه‌ی لۆكۆمۆتیڤی روسی\nساڵی2011-ه‌ش رووداوێكی تری كه‌وتنه خواره‌وه‌ی فڕۆكه بووه هۆی ئه‌وه‌ی سه‌رجه‌م یاریزانانی تیپی هۆكی سه‌ر سه‌هۆڵی یانه‌ی لۆكۆمۆتیڤی روسی گیان له‌ده‌ستبده‌ن، ئه‌و تیپه له رێگه‌دا بوون بۆ ئه‌نجامدانی یه‌كه‌م یاری وه‌رز به‌ڵام به‌هۆی هه‌ڵه‌یه‌كی فڕۆكه‌وانه‌وه فڕۆكه‌كه كه‌وته خواره‌وه و سه‌رجه‌م یاریزانه‌كان گیانیان له‌ده‌ستدا.\nدواین رووداوی فڕۆكه‌ش كه‌وتنه خواره‌وه‌ی فڕۆكه‌كه‌ی یانه‌ی چاپیكوێنسی به‌رازیلی بووه، ئه‌م كاره‌ساته‌ش رۆژی 28/11/2016 رویدا، ئه‌م تیپه به‌ڕێوه بوون بۆ ئه‌وه‌ی یاری كۆتایی جامی كوپا سودا ئه‌مریكانا بكه‌ن، به‌ڵام له نزیك شاری میدینی كۆڵۆمبیا فڕۆكه‌كه‌یان كه‌وته خواره‌وه‌و له‌كۆی 80 سه‌رنشین 77 كه‌سیان گیانیان له‌ده‌ستدا له‌نێویاندا 16 یاریزان و سه‌رۆكی یانه‌كه.\nچه‌ند كاره‌ساتێكی تر:\n*ساڵی 1966- كه‌وتنه خواره‌وه‌ی فڕۆكه‌كه‌ی هه‌ڵبژارده‌ی چیلی و مرندی سه‌رجه‌م یاریزانانی هه‌ڵبژارده‌كه.\n*ساڵی 1969 – كه‌وتنه خواره‌وه‌ی فڕۆكه‌كه‌ی یانه‌ی سترۆنجستی پۆلیڤی و 76 كه‌س له‌و فڕۆكه‌یه‌دا گیانیان له‌ده‌ستدا.\n*ساڵی 1979- كه‌وتنه خواره‌وه‌ی یانه‌ی باختاكوری ته‌شقه‌ند له یه‌كێتی سۆڤیه‌تی جاران و له‌و فڕۆكه‌یه‌شدا 178 كه‌س مردن له‌نێویاندا 17 یایزانی یانه‌ی باختاكور.\n*1987- كه‌وتنه خواره‌وه‌ی فڕۆكه‌ی یانه‌ی ئلیانز ئه‌لیمای پیرۆ له‌كاتی گه‌ڕانه‌وه‌یان بۆ لیمای پایته‌خت و 16 یاریزانی یانه‌كه گیانیان له‌ده‌ستدا.


وەک هەمیشە لە ڕووداوە گەورە و چارەنووسازەکاندا ئێران بەهێزترین کەسی خۆی لەدەرەوەی سنوورەکەی بۆ عێراق دەنێرێت، ئێستا ئیسماعیل قائانى، فه‌رمانده‌ى فەیلەقی قودسى سه‌ر به سوپاى پاسدارانى ئێران دەیەوێت ماڵی شیعە بۆ حکومەتی داهاتوو ڕێکبخات.\nئاوێنە: قائانی لەگەڵ بەرپرسانی چێوەی هەماهەنگی کۆبووەتەوە، بەڵام دوای چەندجارێک هەوڵدان بۆ کۆبوونەوە لەگەڵ مقتەدا سەدر، ڕێبەری ڕەوتی سەدر، هێشتا دیدارەکە ئەنجام نەدراوە و دواکەوتن و نەکردنی دیدارەکەش پەیوەستە بە خواستی سەدرەوە.\nسەرچاوەیەک نزیک لە ماڵی شیعەکانەوە بە بی بی سی ڕاگەیاندووە، قائانی لە شاری نەجەف دووجار داوای دیداری کردووە لەگەڵ سەد، بەڵام ئەوە ڕەتکراوەتەوە.\nئێستا ئیسماعیل قائانی، نائومێدە لەوەی بە چێوەی هەماهەنگی حکومەت دروستبکات، بۆیە لەگەڵ ئەوەدایە کە بەشێک لە چێوەی هەماهەنگی بچنە تەنیشت سەدرەوە بۆ پێکهێنانی حکومەت لە داهاتوودا.\nدوێنێ ئەحمەد موسەوی، سەركردە لە چێوەی هەماهەنگی، چەتری كۆكەرەوەی هێزە شیعییەكان جگە لە ڕەوتی سەدر، ڕایگەیاند، كۆماری ئیسلامیی ئێران دەڵێن دەشێت بەشێك لە چێوەی هەماهەنگی بچێتە ناو حكومەتەوە و قبوڵی كەمترین زیان بكرێت، بەمەرجێك ئەو بەشەی بەشداری لە حكومەتدا ناكات و ئەوەی لەناو حكومەتدایە لە چێوەی هەماهەنگی یەك كوتلەی كاركردن بێت لەناو پەرلەماندا.


ماتیاس دی لێختی هۆڵندی وبه‌رگریكارو كاپتنی یانه‌ی ئه‌یاكس ئه‌مسته‌ردام چوونی بۆ یانه‌ی به‌رشه‌لۆنه ره‌تده‌كاته‌وه .\nرادیۆی كادینا سێری ئیسپانی ئاماژه‌ی به‌وه كردووه كه ماتیاس دی لێختی هۆڵندی ره‌تیكردۆته‌وه رووبكاته یانه‌ی به‌رشه‌لۆنه بۆ یاریكردن ئه‌گه‌ر چی له ماوه‌ی رابردوودا رێكه‌وتنێك له‌نێوان به‌رشه‌لۆنه وئه‌یاكس هه‌بووه كه به‌رامبه‌ر 75 ملیۆن یۆرۆ ئه‌و ئه‌ستێره هۆڵندییه رووبكاته یانه‌ی به‌رشه‌لۆنه .\nكادینا سێر باسی ئه‌وه‌شی كردووه كه دی لێخت له‌سه‌ر داوای رایۆلای به‌ریكاری كاره‌كانی چوونی بۆ یانه‌ی به‌رشه‌لۆنه ره‌تكردۆته‌وه وله‌نیچوان پاریس سانجێرمان ویۆڤانتۆس یانه‌یه‌ك ه‌ڵده‌بژێرێت .\nئه‌م بابه‌ته 6757 جار خوێنراوه‌ته‌وه


ھێزه‌كانی پێشمه‌رگه یاداشتێك ده‌ده‌نه فراكسیۆنی یه‌كێتی\nئه‌مڕۆ 13-6-2018، دژبه پیلانی چه‌ند لایه‌نێك بۆ ھه‌ڵوه‌شاندنه‌وه‌ی ده‌نگی ھێزه‌كانی پێشمه‌رگه له به‌رده‌م پارێزگای سلێمانی كۆبوونه‌وه‌و یاداشتێكیشیان دایه فراكسیۆنی یه‌كێتی له په‌رله‌مانی عیراق.\nله دژی پیلانی چه‌ند لایه‌نێك بۆ ھه‌ڵوه‌شاندنه‌وه‌ی ده‌نگه‌كانیان له پرۆسه‌ی ھه‌ڵبژاردنی 12 ی ئایار، ئه‌مڕۆ ھێزه‌كانی پێشمه‌رگه‌ی كوردستان، له‌به‌رده‌م پارێزگا سلێمانی خۆپیشاندانێكیان رێكخستوو له یاداشتێكیشیاندا بۆ فراكسیۆنی یه‌كێتی له په‌رله‌مانی عیراق داوا له سه‌رۆكایه‌تی كۆمارو دادگای فیدراڵی عیراق و كۆمسیۆن ده‌كه‌ن ئه‌م بڕیاره ھه‌ڵبوه‌شێننه‌وه، فراكسیۆنی یه‌كێتیش ده‌ڵێت: له دادگای فیدڕاڵی تانه‌مان له بڕیاره‌كه داوه‌و دڵنیابن دادگا بڕیاری ئه‌و لایه‌نانه ھه‌ڵده‌وه‌شێنێته‌وه.\nله یاداشته‌كه‌ی ھێزه‌كانی پێشمه‌رگه‌دا ھاتووه: داوا له ھه‌ر یه‌كه له سه‌رۆك كۆماری عیراق و دادگای فیدڕاڵی و كۆمسیۆن ده‌كه‌ین، ئه‌م بڕیاره رابگرن.\nلای خۆشیه‌وه ئارێز عه‌بدوڵڵا سه‌رۆكی فراكسیۆنی یه‌كێتی له به‌غداد رایگه‌یاند: دڵنیاتان ده‌كه‌ینه‌وه چۆن له شه‌ڕی داعشدا ده‌نگی ئێوه ده‌بیسترا، ده‌بێت له پڕۆسه‌یه‌كی ئاواشدا ده‌نگی ئێوه ببیسترێت.\nئارێز عه‌بدوڵڵا رایگه‌یاند: بڕیاری ئه‌م لایه‌نانه، بڕیارێكی نایاسایی و ناده‌ستوورییه‌و له دادگای فیدڕاڵی تانه‌یان له‌و بڕیاره داوه‌و دڵنیابن دادگاش ئه‌و بڕیاره ھه‌ڵده‌وه‌شێنێته‌وه.\nراشیگه‌یاند: یاسایه‌ك ناتوانێت له په‌رله‌مانی عیراق ده‌ربچێت جیاكاری له نێوان ھێزه‌كاندا بكات.\nله سه‌رێكی تریشه‌وه چه‌ند پێشمه‌رگه‌یه‌ك بۆ كوردسات نیوز دوان و رایانگه‌یاند: پیلانی ئه‌م ھێزانه دژ به‌ھێزه‌كانی پێشمه‌رگه شتێكی تازه نییه، ئه‌وان پێش شه‌ڕی داعش به ئێمه‌یان ده‌وت میلیشیا، له شه‌ڕی داعشیش ته‌نانه‌ت نه‌ده‌ھاتنه تازیه‌ی شه‌ھیده‌كانمان، ئێستاش له‌گه‌ڵ عه‌ره‌ب و توركمانه‌كان چوونه یه‌ك به‌ره‌وه‌و پیلانگێڕیمان له به‌رامبه‌ردا ده‌كه‌ن.\nهێزه پێشمه‌رگه‌ش دووپاتیانكرده‌وه، ئه‌گه‌ر ئێمه‌ی ھێزه‌كانی پێشمه‌رگه نه‌بین، ئه‌وا ھیچ یه‌كێك له‌و لایه‌نانه كه دژی ئێمه كار ده‌كه‌ن، ناتوانن له شاره‌كانی كوردستان دابنیشن. بۆیه ئه‌و ھه‌ڵوێسته ئیدانه ده‌كه‌ین و قبوڵ ناكه‌ین سوكایه‌تی به‌ھێزی پێشمه‌رگه بكرێت.